Condicions d'enviament - Tastets\nTotes les comandes rebudes(*) fins a les 11h del matí (de dilluns a dijous) es tramitaran i es prepararan el mateix dia a les nostres instal·lacions. Si arriben més tard d’aquesta hora es tramitaran durant aquell dia però ja no sortiran fins el dia següent.\nComandes que continguin embotits ni formatges:\nEn aquests casos la tramitació d'aquestes comandes es pot allargar (48-72h) ja que no sempre tenim aquests productes en estoc, per tal de garantir que siguin frescos i d'aquesta manera el destinatari del regal rebrà aquests productes peribles en òptimes condicions.\nPer a comandes especials en què hi hagi personalització de l’embalatge es pactarà el lliurament amb el client.\nEn el període de campanya de lots de Nadal (mitjans de novembre fins a finals de desembre), ens posarem en contacte amb el client per que ens indiqui quan els vol rebre o bé ens ho pot indicar en el camp d’observacions de la comanda. Pot ser que en aquest període degut al gran volum de feina, els terminis de preparació i lliurament s’allarguin una mica més del compte, però sempre ho comunicarem al client per telèfon o per mail.\n(*) S'entén com a comanda rebuda, aquella amb el pagament ja realitzat, sigui per TPV o paypal, o bé per transferència bancària amb el seu justificant.\nPer tal d’assegurar que les nostres comandes no quedin en trànsit més del previst i en condicions de temperatura que no coneixem als magatzems de les empreses de transport, preferim no fer enviaments els divendres. Així el servei és 24h porta-porta.\nPer tant, les comandes rebudes els dijous a partir de les 11 del matí, els divendres i caps de setmana s’enviaran el dillun següent i es rebran el dimarts (Catalunya).\nUn cop preparada la comanda el procedirà all lliurament de la mateixa, el temps d'enviament és:\nEspanya (*) Galiza, Eukal Herria,\n(*) no es fan enviaments ni a les Illes Canàries, ni Açores ni Madeira\n(**)Aquests terminis són aproximats, perquè en aquestes dates els transports van col·lapsats. Per tal que les vostres comandes arribin abans de Nadal us recomanem que feu la comanda abans del 15 de desembre.\nEn aquest servei es poden enviar tot tipus de regals però no recomanem formatges.\nPer tal de garantir un servei de qualitat, el transport de les comandes serà realitzat per:\n·Països Catalans: o\n·Euskal Herria, Galiza, Portugal i Espanya:\n·Resta de països d’Europa:\nTotes les comandes rebudes a partir del 16 de desembre i que s’hagin d’enviar fora dels Països Catalans tindran un recàrrec de 6,00 € per adreça. Per això us recomanem que anticipeu la vostra comanda abans d’aquesta data, així nosaltres també podem treballar millor\n- Tastets no serà responsable dels errors produïts en el lliurament quan l'adreça de lliurament introduïda pel client en el formulari de comanda sigui errònia o incompleta.\nAra bé, les comandes realitzades a partir del 19 de desembre consulteu-nos la seva disponibilitat per ser recollides abans del 24 de desembre.\nd) Servei de lliurament a la carta, ens adaptem a les vostres necessitats:\nLliurament multi-punts de distribució\nLliurament parcial (en dies diferents)\nLliurament en una data i horari convingut\nNo deixeu de contactar amb nosaltres i junts farem que els regals siguin un èxit.\ne) Enviaments a l'estranger\nLes comandes a lliurar a d’altres països d’Europa ens les hauríeu de confirmar abans del 15 de desembre per tal d’assegurar al 100% el seu lliurament abans del 24 de desembre.\nLes comandes rebudes a partir del 19 de desembre, no podem garantir al 100% que es lliurin abans del 24 de desembre ja que el volum de feina en aquestes dates és molt elevat. Consulteu-nos en cada cas i us direm si es podrà lliurar abans del 24 de desembre o serà després.\nPer norma general els lots i regals es començaran a lliurar a les adreces facilitades pels nostres clients a partir del dimecres 4 de desembre fins el dimarts 24 de desembre, en horari de 8 a 22h, excepte el 24 de desembre que es finalitzarà a les 15h.


"Sé què és llevar-se cada dia i tenir por d’anar a escola" | Parlem | Assetjament Zero\n(Reproduïm l’entrevista a l’escriptora Lolita Bosch, apareguda a Vilaweb el dia 23.05.2016)\n«Em dic Lolita Bosch, escric, faig periodisme, investigació i activisme per la pau, m'agrada viure la vida com la visc, i sóc mare. Tinc 45 anys. Però mai, fins ara, no m'havia atrevit a dir públicament que dels 14 als 17 anys vaig ser víctima del bullying. O hauria de dir que jo, també, dels 14 als 17 anys, vaig ser víctima del bullying.»\nD'aquesta manera tan contundent comença la nova novel·la de Lolita Bosch (Barcelona, 1970), La ràbia (Amsterdam Editorial), en què parla del bullying a partir del fet d'haver-ne estat víctima quan era adolescent. I en parla també havent sabut els abusos de què són objecte avui molts adolescents que l'escriptora ha anat a trobar, per parlar-hi i compartir-hi el dolor i la ràbia que les víctimes d'aquests abusos han de suportar, sovint en silenci. I per mirar d'ajudar-los. Perquè, ara que ha trobat el coratge d'escriure sobre l'assetjament escolar, també espera que la novel·la contribueixi a fer visible aquest problema, que avui és un tabú social encara, tot i que les xifres que l'escriptora dóna són escruixidores: un adolescent de cada quatre n'és víctima i, ara com ara, aquests nois i noies no tenen mecanismes de protecció. Són objecte d'agressions que socialment es minimitzen, que les escoles tapen, que poden començar a casa. I que no tenen uns patrons, constata Lolita Bosch. Tothom és exposat a ser víctima de bullying.\nLolita Bosch ens té acostumats a les novel·les de caràcter autobiogràfic. No és pas el primer llibre en què conrea l'autobiografia literària. Ja ho va fer a Qui vam ser(Empúries, 2006) i La família del meu pare (Empúries, 2008), per exemple. Comencem per aquí.\n-Segurament tinc molta curiositat per mi. No és que m'interessi jo, sinó els processos que he viscut, que van més enllà de mi, que són processos extrapolables i que poden compartir moltes més persones. En el cas del bullying és encara més evident això: arran de posar-me a escriure el llibre, n'he conegut tants de casos! I els de la meva generació eren durs, però ara són pitjors perquè pateixen el ciberbullying.\n-Al llibre narreu algunes atrocitats...\n-I quan penses que aquests adolescents que les cometen després creixeran i es faran adults... És difícil d'entendre que després no repeteixin aquests models, dins la família, a la feina.\n-Quan ets adolescent no saps què fer del teu cos i per això ataques el cos de l'altre. Però en el bullying l'atac sempre és en grup i d'una manera sistemàtica. Aquesta violència després, en l'edat adulta, desapareix. Si més no, en una part. I, contràriament a allò que s'ha dit, les víctimes no reproduïm els atacs, més aviat al contrari. Dels adolescents que han fet bullying, n'hi ha que se senten culpables, però n'hi ha que no, o consideren que no n'hi havia per a tant o no se'n recorden. És increïble. I la societat diu que és un joc de mainada. No! Per això deixo ben clar que per a mi el bullying és una responsabilitat social, no dels pares ni de les escoles ni dels nens.\n-Hi ha un gran silenci social sobre l'assetjament escolar.\n-Això també va passar durant dècades amb les víctimes de la violència de gènere o amb la xenofòbia. Però en aquests dos casos la problemàtica es va fer visible i la gent s'hi va solidaritzar i se la va prendre seriosament, i avui és malvist i greu i socialment s'hi ha començat a posar remei. Però això amb el bullying no passa encara. I també hauria de passar.\n-Així, no en feu especialment responsables les escoles i els mestres? Com és possible que no el detectin? Com és possible que, si el detecten, el minimitzin o el tapin?\n-No, el problema és social, no específic d'un col·lectiu només. Els mestres ja es fan càrrec de moltes coses, però hi ha coses que s'escapen del seu control, perquè passen en allò que se'n diu off shore, que és la rodalia del centre educatiu on els alumnes es continuen comportant com a alumnes. Vull dir que no només depèn dels mestres i els centres educatius. La Generalitat té un protocol d'actuació, però és un protocol que comença quan es detecta un cas de bullying. Però això serveix de poc si no hi ha una feina de sensibilització a les escoles contra el bullying. Perquè sovint no es detecta i també hi ha mestres que no tenen aquesta capacitat d'empatitzar-hi. Amb molta sort, un nen que és objecte de bullying ho dirà als pares (sovint els nens callen, per no ser acusats de bocamolls o per por) i els pares ho diran a l'escola. Però hi ha molt poques escoles que sàpiguen com actuar. La majoria d'escoles no actuen i la majoria de nens no ho diuen.\n-Mira, patir bullying no és ni tan sols una raó prioritària per a poder canviar de centre educatiu. Sovint t'has d'empadronar en un altre poble per poder canviar de centre. I no totes les famílies poden fer-ho.\n-Per què creieu que socialment encara no s'actua contra l'assetjament escolar?\n-Cada societat tolera un grau de violència. Ara mateix, hi ha molts nens que estan acollonits perquè no els passi res abans de dinar. Però en el bullying no s'actua ni es prenen mesures si no hi ha una situació extrema. Avui, desgraciadament, no és un tema públic si l'adolescent no se suïcida.\n-Al llibre expliqueu la dificultat que vau tenir per a escriure sobre aquest fet, com a víctima que en sou. Quin procés vau seguir?\n-El dia que vaig decidir d'escriure la novel·la va ser el dia que vaig rebre un correu d'un dels qui em van fer la vida impossible a l'institut, convidant-me a un sopar d'antics alumnes, per 'recordar els vells temps'. Quan li vaig recordar algunes coses que m'havien fet i li vaig dir que no volia tornar a veure ningú de la classe per res del món, em va respondre incrèdul, dient que s'havia quedat de pedra. No recordava res!, tenia una inconsciència total sobre allò que m'havia fet. I a partir d'aquí vaig començar a escriure i vaig començar a organitzar uns grups amb víctimes per demanar-los: 'Com estàs? Què necessites?' Ningú no els pregunta això. I el fet és que aquests adolescents no acaben de ser ciutadans de ple dret, perquè no voten. I això és important! I ara, a molts d'aquests nens els diagnostiquen 'anorèxia emocional', perquè diuen que no pensen en positiu d'ells mateixos. Però això és responsabilitzar les víctimes! Amb aquest diagnòstic, en el fons els diuen 'és culpa teva'. I no. La societat tendeix a responsabilitzar les víctimes, perquè així l'estat no se n'ha de fer càrrec.\n-El bullying deixa una seqüela de traça gruixuda?\n-És una seqüela per a tota la vida. I jo sento que m'he salvat! I vaig pensar: 'Si dir-me Lolita Bosch i ser escriptora serveix de res, doncs ho faig a favor d'ells, a favor de les víctimes del bullying. Perquè les xifres són brutals: un 16% dels alumnes menors d'edat de tot el món han patit i pateixen bullying de manera extrema. Un 12,1% són víctimes del cyberbullying més cruel. Es calcula que un 22,4% de nois del món fan servir el mòbil per fer mal als altres. I un 13,4% de les noies, també. 1 alumne de cada 3 ha participat en el bullying d'alguna manera: bé com a víctima, bé com a torturador.\nContinueu llegint l’entrevista sencera a Vilaweb


Malgrat es converteix en el segon municipi de Catalunya que obre la carpeta personal de salut als seus ciutadans - maresme360 - Portal de notícies del Maresme\nInicioMalgrat es converteix en el segon municipi de Catalunya que obre la carpeta personal de salut als seus ciutadans\n1 març, 2011 Redacció General 0\nAquest dimarts lAjuntament de Malgrat de Mar i la Corporació de Salut del Maresme i la Selva han presentat en roda de premsa la implantació de la carpeta personal de salut a Malgrat de Mar. En els propers dies totes les persones empadronades a Malgrat podran accedir a aquest espai virtual, personal i intransferible, que ofereix el Departament de Salut de la Generalitat de Catalunya i que posa a labast de lusuari el seu historial mèdic.\nFins ara només els ciutadans de Calella podien accedir a la carpeta personal de salut, una eina que utilitzen de forma habitual unes 500 persones en aquesta ciutat. Properament també shi aniran incorporant altres municipis de lAlt Maresme com Palafolls i de la Selva Marítima com Lloret de Mar i Tossa de Mar.\nLa directora de la Corporació de Salut del Maresme i la Selva, Núria Constants, ha explicat que lobjectiu de la carpeta personal de salut és tornar al ciutadà el que és seu, ja que lhistorial mèdic li pertany.\nPer la seva banda el regidor de Salut Comunitària de lAjuntament de Malgrat, Jordi Romero, ha destacat que la carpeta personal de salut és un sistema molt més proper que pretén acostar el Departament de Salut al ciutadà pel que fa a la gestió de les seves dades personals en matèria de salut.\nLalcaldessa de Malgrat de Mar, Conxita Campoy, ha agraït lesforç de la Corporació de Salut del Maresme i la Selva per incorporar els historials mèdics dels ciutadans de Malgrat a la carpeta personal de salut i ha destacat lobertura per part dels professionals que aquest sistema suposa.\nPer accedir a la carpeta personal de salut sha destar empadronat a Calella o Malgrat de Mar ja que, de moment, només sofereix el servei als ciutadans daquests dos municipis. A més, per garantir la seguretat i confidencialitat de les dades laccés només és possible a través dun certificat digital (que normalment es pot sollicitar a diverses administracions públiques com els Ajuntaments) o de DNI electrònic.\nPer poder visualitzar lhistorial mèdic lusuari ha dentrar al web de lAjuntament on lusuari estigui empadronat, del Departament de Salut de la Generalitat o de la Corporació de Salut del Maresme i la Selva. Una vegada autentificat el pacient pot accedir a tota la seva informació mèdica. Un dels grans avantatges és que aquesta informació es pot guardar en una memòria USB i es pot consultar des de qualsevol ordinador amb connexió a internet.\nA dia davui el Departament de Salut de la Generalitat ja ha indexat 22 milions de documents, dels quals 1.850.000 són imatges mediques. Aquest últim servei també estarà disponible en breu a la carpeta personal de salut. També shan emès 75 milions de receptes electròniques i la previsió és que abans de lestiu aquesta substitueixi a la recepta tradicional.


Butlletí número 193 (dimarts 13/10/2009) - Continguts triats i enviats per Eugeni S. Reig\n1) Joan Solà - Salvem el Besòs\n2) Gabriel Bibiloni - I Bon vespre quan és fosc\n4) Màrius Serra - Zulus?\n5) Presentació de la novel·la Naïve d'Emili Rodríguez-Bernabeu\n6) Vicent Luna i Sirera - << Indicios de delito >>\n7) Ortotipografia del llenguatge científic i tècnic\n8) Reunió de la Secció Filològica de l’Institut d’Estudis Catalans\n9) Presentació del llibre Català normalitzat en un món multilingüe\nPublicat en el suplement de cultura del diari AVUI dijous 8 d'octubre del 2009\nSalvem el Besòs\nLa setmana passada retrèiem un cas de desídia, inconsciència o barra de TV3. Avui girarem la mirada cap a una altra de les realitzacions emblemàtiques dels nostres governs dits democràtics o postfranquistes: Catalunya Ràdio.\nAl programa matinal, des de feia mesos l'encarregat de donar informació del trànsit, que era del RACC, invariablement pronunciava el riu Besòs i Sant Adrià de Besòs amb una o tancada: Besós, i això una, dues, set vegades en molt poca estona, i hi tornava cada vegada que repetia la informació. El locutor devia ser de primera llengua catalana, perquè pronunciava bé, per exemple, la z de Sant Quirze i fins alguna altra ò, com la de les Glòries, indret també habitual en la informació del trànsit. Però hi havia altres topònims igualment mal pronunciats, amb ó: Vandellós, el Papiól, etc. Era la mosca vironera de cada matí, de cada setmana, de cada mes, d'un any seguit. A poc a poc vaig anar observant que també deien Besós altres informants esporàdics perfectament catalans d'origen; i Banyóles i Escócia; i que una informant ben catalana de les terres de Lleida deia Serós. De Besós a Bessós no hi havia sinó un pas de pardal, i efectivament, així apareixia de tant en tant, encara més deformat, el nostre riu malastruc. Un dia aquell informant professional va plegar i el va substituir un altre que ja deia, sistemàticament, impunement, Bessós; de fet pronunciava sordes totes les esses (Sant Vicenç dels Horts esdevenia «Sant Vicenç dels sords») i usava la preposició fins sempre sense la a que habitualment li correspon (Anem ara fins les carreteres de Lleida); i, per descomptat, no feia mai la vocal neutra (deia Montcada amb una clara a final); etc.\nSense fer escarafalls ni arrencar-nos cap botó de la camisa, hem d'arribar a la mateixa conclusió de l'altre dia: «això del català» no va de debò; ni tan sols als llocs més emblemàtics i de més repercussió de tot el «sistema», si és que hi ha sistema. Però podem afegir-hi algun matís no gens banal: com que, amb el poder enorme dels mitjans audiovisuals, el mal exemple es propaga fulminantment, i com que molta gent no coneix tal o tal topònim de primera mà, doncs a Catalunya Ràdio perillem de no sentir mai Besòs ni altres «manies» dels «de la crosta», com algú de molta influència en les esferes del govern té la barra d'escopir-nos a la cara als que simplement clamem per un poble i una llengua que tinguin la mateixa personalitat i dignitat que els pobles i les llengües del nostre voltant. En una entrada a la Ronda de Dalt hi ha (si no l'han canviat aquest estiu) un rètol oficial que diu: «Ronda de Dalt / Besós». I Besós se sentia en llavis catalaníssims al programa Thalassa del 21 d'agost.\nLa o oberta sembla que té mala peça al teler, doncs. Durant les eleccions d'Alemanya i Portugal hem sentit insistentment vót, un altre cas erroni que sembla sistemàtic. L'Oriol Camps, encarregat de vigilar Catalunya Ràdio, lluita per corregir-ho, però «és difícil», em diu. Tanmateix, els últims dies observo un canvi d'informador del trànsit, i Besòs ja no és deformat. Doncs millor: no ha calgut denunciar res perquè hi hagués esmena, almenys en aquest punt.\nDeixant aquest detall, fa mesos que sentim el «Pla de Bolònia» milers de vegades en boca de rectors, de polítics, de tothom. I la pobra Vall d'Hebron apareix escrita i pronunciada de tres maneres: Hebrón, Hebron, Hebró. Això no són manies, senyors polítics i senyors professionals: es tracta de saber si volem ser un poble normal i mantenir la nostra llengua amb la cara ben alta, sense complexos ni pedaços. En una llengua secularment perseguida, això vol un esforç suplementari; però, tant o més que un esforç, demana una voluntat clara de preservar la nostra dignitat.\nArticle publicat a l'Espira, suplement cultural del Diari de Balears, dissabte 26 de setembre del 2009\nAvui en dia, per influència del castellà, solem fer un ús una mica abusiu del verb parar amb el sentit d'aturar, i en canvi, en moltes ocasions substituïm el nostre parar per altres verbs (per exemple posar i preparar) que si bé el seu ús és ben legítim en la nostra llengua, no concorda amb el que se’n fa en la forana dominant, i així, per imitació d’aquesta, és diu «posar taula, posar botiga», etc., per parar taula, parar botiga. Record que quan jo era al·lot, els nuvis que tenien intenció de casar-se aviat havien de preocupar-se de parar casa i, es podia dir que tenien una casa ben parada si el parament era l’adequat i triat amb gust. I també era usual parar taula. Parlant d’un lloc on hi havia un desgavell i no hi valien consells ni raons, deien que el dimoni hi parava taverna, expressió que podem trobar a les Rondaies d’en Jordi des Racó. I d’un que no tenia recursos econòmics, que estava arruïnat, que no tenia trast que parar. Altres usos de parar que no concorden amb el castellà és parar una llosa (o una ratera, etc.), parar una arma (però hi coincideix, si bé amb una mica d’alteració en la forma, dispararla ‘desparar-la’), parar faves (esclovellar-les i xapar-les per fer-ne el cuinat que es diu fava parada), i parar la mà, parar un sac, etc., per rebre-hi qualque cosa a dins. Algunes frases que temps enrere eren usuals com parar clot, per ‘fer front (a qualcú)’ avui en dia ja ningú, o quasi ningú sap que volen dir. És llàstima que es perdin aquests usos tan propis de la nostra llengua.\nL’ús de parar amb el sentit d’’aturar’, o ‘quedar-se’ també pot esser ben correcte en frases tals com aquest tren no para a Sineu. El rellotge s’ha parat. Para per Barcelona. No para en tot lo dia. I també és correcte amb el sentit d’’aguantar’ o ‘resistir’ en frases com parar el cop, parar la pluja, parar l’envestida, etc., o aquell refrany que diu ara que ets morter, para; en esser maça, ja picaràs que es\ndiu a qualcú que està subjecte a altri, com a aprenent o a l’expectativa d’arribar a comandar.\nA finals d’estiu la policia francesa es va fer un tip de localitzar amagatalls farcits d’armes per l’organització terrorista ETA. Quan aquestes troballes trascendeixen, els informadors solen fer servir el terme basc zulo, que en euskera vol dir “forat”, en comptes de les paraules que usarien si els que haguessin amagat les armes en un forat no fossin bascos. Els primers usos mediàtics de zulo no designaven amagatalls d’armes sinó aquells terribles cubicles de dimensions reduïdes en els quals els criminals oculten les víctimes de segrestament. Però només si els criminals en qüestió són bascos. Amb el temps, hem transformat zulo en un xenisme, en el benentès que un xenisme és un mot que designa una realitat cultural idiosincràtica, com ara iglú o harakiri. I jo trobo que no caldria. Els mateixos que branden pancartes de “Bascos sí, ETA no” són els que després només utilitzen l’euskera per pronunciar mots relacionats amb la violència, com ara kale borroka o zulo. Però a voltes els xenismes tenen efectes secundaris. Quan en un noticiari sents que la policia ha localitzat “onze zulos” no saps mai si parlen d’amagatalls o d’immigrants sud-africans d’ètnia zulu.\nL'escriptor i crític literari Lluís Roda presenta a València la novel·la d'Emili Rodríguez-Bernabeu Naïve\nLloc: "Ámbito Cultural de El Corte Inglés", carrer de Colón, núm. 27.- planta 6, València\nData i hora: Dijous 15 d'octubre de 2009 a les 19 hores\nWeb de l'autor: http://www.cervantesvirtual.com/bib_autor/emilirodriguez/\n<< Indicios de delito >>\nQue a l'Estat espanyol la justícia és lenta no és cap novetat, molts ciutadans ho estan experimentant personalment. Que moltes vegades és un “cachondeo”, doncs ja fa anys que un polític conegut va gosar dir-ho i el temps li ha donat la raó. Només cal estar una mica a l'aguait de les notícies per comprovar-ho. Que no jutja tots per igual és una realitat constatable i , malauradament , allò de qui té padrins el bategen és una rèmora que no ens hem pogut llevar de sobre, ni fins i tot a dintre del sistema judicial. De padrins la classe política en té un fum, estem acostumats a veure com després de casos de malversació de fons públics, prevaricació, factures inflades , delicte fiscal per la requalificació de terrenys , cobrament de comissions, compra de factures falses per distreure els doblers a Hisenda, adjudicació fraudulenta de promoció d'habitatges, atorgament de permisos d'obres il·legals, infidelitat en la custòdia de documents, tràfic d'influències, falsedat de documents públics, revelació de secrets, suborns, alteració del cens electoral, extorsió, tràfic d'influències, reclassificació de sòl no urbanitzable....., la majoria de les vegades no els hi ha passat res i se n'ixen airosament. Exemples en tenim a dojo: Gürter, Nasseiro, Palma Arena…\nAra bé, el que ja clama al cel és que la mateixa justícia no faça complir les sentències judicials. L'any 2002 la Generalitat Valenciana va aprovar un decret per exigir el requisit lingüístic en les oposicions dels docents. Des de llavors, aquells professors que no el tenen han d'examinar-se de les proves de la Junta Qualificadora de Coneixements del valencià. Molt bé, fins ací tot correcte. Però, que els passa als professors que tenen el títol de Filologia Catalana? Doncs que la Generalitat no els eximeix d'aquesta prova, no dona com a bo el títol de Filologia Catalana. En poques paraules, que la Conselleria d'Educació, en mans del senyor Font de Mora, no reconeix que català i valencià és la mateixa llengua, i que per tant un professors que vinga de les Illes o del Principat de Catalunya, amb el títol de Filologia Catalana no ha de fer cap prova, ja té el requisit lingüístic.\nDavant d'aquesta bestiesa, d'aquest insult a la intel·ligència el Sindicat de Treballadors de l'Ensenyament del País Valencià ( STEPV), així com Comissions Obreres (CC OO), Acció Cultural del País Valencià (ACPV) i les universitats valencianes van recórrer el decret de la Conselleria d'Educació. Al llarg d'aquests set anys el Tribunal Superior de Justícia del País Valencià (TSJPV) ha emés setze sentències, sí, sí 16 !!, condemnatòries a la Conselleria d'Educació i dos del Suprem que avalen el títol de Filologia Catalana per acreditar coneixements de valencià. Però el conseller Font de Mora per una li entra i per l'altra li ix, com si ploguera en Mariola que diem a Alcoi.\nQuè hem de pensar els ciutadans i ciutadanes del carrer davant d'aquest “cachondeo”?. Com és possible que, després de set anys d'incompliments , i fins i tot d'una sentència del mateix TSJPV que amonesta a la Conselleria d'Educació assenyalant “ su manifiesta temeridad por reiterar, incomprensiblemente, la omisión del título de Filologia Catalana sin respeto a las decisiones judiciales firmes, anteriores y conocidas, y faltar, reiteradamente, a sus obligaciones de respetar y cumplir la sentencia firme….”, com és possible doncs que no passe absolutament res de res? Quina vergonya, ara després de set anys d'impunitat ha hagut de ser el Jutjat d'Instrucció número 17 de València qui ha apreciat “indicios de delito” en l'actuació del Conseller d'Educació, Alejandro Font de Mora. Passar olímpicament de setze sentències del TSJPV, amb els prejudicis econòmics que això ha ocasionat a les entitats que ho han denunciat i a centenars d'opositors, ara, per a la justícia, és això, “indicios de delito”\nI és que el PP té molts padrins. Aquesta impunitat, aquest passar-se per baix cama setze sentències condemnatòries fan a més d'un sospitar de la connivència de la mateixa justícia. De segur que si haguera sigut un altre tema que els hagués interessat, la sentència s'hauria complit immediatament. Però, ai las!, estem parlant que català i valencià són la mateixa llengua. El PP es manté ferm, acceptar el títol de Filologia Catalana és acceptar la unitat de la llengua i això, vade retro satanàs. Cal continuar amb la mateixa estratègia del “cerrazón”. Tranquils, ací no passa res, encara són 16 les sentències i al cap i a la fi només són “indicios de delito”.\nAlcoi, 20 de setembre del 2009\nLa Societat Catalana de Terminologia (SCATERM), filial de l’Institut d’Estudis Catalans, anuncia com a activitat més propera el IV Seminari de Terminologia: “Ortotipografia del llenguatge científic i tècnic”, que tindrà lloc l’11 de novembre, de 9 a 14h, a l’IEC, i de la qual properament us donarem més detall. Hi ha previstes intervencions de Josep Lluís Llebot, Marc Barracó i Josep M. Mestres.\nReunió de la Secció Filològica de l’Institut d’Estudis Catalans\na la Delegació d’Alacant, el Carxe, Novelda i Guardamar\n(16 i 17 d’octubre de 2009)\nSeguint el costum de la Secció Filològica de l’Institut d’Estudis Catalans (IEC) de fer algunes de les reunions ordinàries del seu Ple a diversos indrets del seu àmbit lingüístic, s’ha acordat celebrar la sessió del mes d’octubre a la Delegació de l’IEC a Alacant, el Carxe, Novelda i Guardamar, els dies 16 i 17, gràcies a la col·laboració de la Universitat d’Alacant i dels Ajuntaments de Jumella, Novelda i Guardamar.\nLa reunió ordinària del Ple de la Secció Filològica tindrà lloc a la Delegació de l’IEC, a la Seu Universitària de la Ciutat d’Alacant, el dia 16 al matí, i serà a porta tancada, reservada als membres de la Secció Filològica, i dedicada a qüestions ordinàries de caire científic i administratiu. Posteriorment, la Secció visitarà la Torre del Rico (Jumella), a la comarca murciana del Carxe.\nAtès que un dels objectius d’aquesta iniciativa és que la Secció Filològica conegui de primera mà la situació de la llengua i la cultura en aquests territoris, el dia 16 a la tarda i el 17 al matí l’activitat continuarà amb dues sessions acadèmiques obertes al públic, la primera a Novelda i la segona a Guardamar (V. programa adjunt).\nAquesta activitat s’organitza conjuntament amb la Delegació de l’IEC a Alacant.\nDivendres 16 d’octubre, de 20:00 a 21:20. Centre Cultural Gómez-Tortosa (C. Major, 6, Novelda)\n20:00 Ester Limorti i Artur Quintana: La literatura de tradició oral al Carxe\n20:50 Actuació de l’Orfeó Solidaritat\nDia 17 d’octubre, de 10:00 a 11:40. Sala de Plens de l’Ajuntament (Pl. de la Constitució, Guardamar)\n10:00 Vicent Beltran: Les parles dels extrems meridionals del català: el Carxe i Guardamar\n10:30 Joan Veny: Com vam fer l’enquesta a Guardamar per a l’Atles Lingüístic del Domini Català en els anys seixanta\n11:00 Antoni Mas: Transmissió i revernacularització del català a Guardamar.\n11:40 Actuació de la Rondalla Ja Plora la Nyora\nPresentació del llibre Català normalitzat en un món multilingüe\nLloc: Institut Ramon Llull (C/ Protectora, 10 de PALMA)\nPresentadors: Aina Moll i Gabriel Bibiloni\nEls Llibres de Pròsper 13. Sociolingüística\nEl prestigiós lingüista Bernat Joan i Marí ens ofereix tres textos que permeten obtenir una visió integral de la situació de la llengua catalana en el món actual, i també una quantitat important d'eines i dades per a la reflexió sobre aquest tema. El primer text, Un lloc per al català dins un món multilingüe, revisa conceptes com multilingüisme, interllengua, llengua minoritzada i llengua minoritària o normalització, i descriu possibles escenaris de futur per al català. Al segon, El català: dades, fets i discursos, Bernat Joan explica què és la llengua catalana i quin és el seu paper als Països Catalans i a Europa, a partir de les polítiques lingüístiques que l'afecten i de la realitat sociològica dins la qual s'inscriu. El tercer, Polítiques lingüístiques en un entorn multilingüe: eines per al català és un repàs als diversos canals de projecció, difusió i aprenentatge de la llengua catalana que proveeix la Secretaria de Política Lingüística de la Generalitat de Catalunya. Amb un discurs clar ric, exhaustivament informat i enemic de tota mena de prejudicis i llocs comuns, Bernat Joan ens ofereix un llibre imprescindible per a qui vulgui conèixer el present i pensar sobre el futur de la llengua catalana.\n(Eivissa, 1960) és doctor en Filologia Catalana i sociolingüista. Membre del Parlament Europeu (2004-7) i, des de 2007, secretari de Política Lingüística de la Generalitat de Catalunya. Ha conreat la novel·la i el teatre, però ha treballat sobretot l’assaig polític i sociolingüístic. Entre les seves obres hi podem comptar Normalitat lingüística i llibertat nacional, Un espai per a una llengua, Treballar actituds lingüístiques o Sociolingüística a l’aula.\nFormat: 19 x 13 cm Pàgines: 112 Distribució: 1-10-09 Preu: 10 Eur (Iva inclòs)\nTel. 934 976 095\nFax 934 658 790\nPolígon de Montigalà\nTel. 96 159 08 41


Banc de recursos FM: LA POTÈNCIA DEL LLENGUATGE ALGEBRAIC. ACTIVITATS D'INVESTIGACIÓ A L'AULA\nLA POTÈNCIA DEL LLENGUATGE ALGEBRAIC. ACTIVITATS D'INVESTIGACIÓ A L'AULA\nParaules clau: Llenguatge algebraic, patró, resolució de problemes, tasques riques\nLa introducció i adquisició del llenguatge algebraic ens brinda una magnífica oportunitat per treballar activitats riques a l'aula. El treball de l'àlgebra no es pot limitar a la resolució equacions, sinó que hem de presentar tota la seva potència amb activitats motivadores. En aquesta entrada us presentem una selecció d'activitats del nostre bloc: Banc de recursos del FEM Matemàtiques, que permeten als alumnes treballar el llenguatge algebraic d'una manera significativa a partir de les investigacions que es proposen. Sense perdre de vista, que a més del llenguatge i generalització de l'aritmètica, l'àlgebra implica temes de funcions i estructura algebraica.\nSi observem alguns dels llibres de matemàtiques per a l'ESO, el treball d'àlgebra es limita en excés a una sèrie de continguts amb gran protagonisme en el plantejament i la resolució d'equacions de diferents tipus. Des d'aquest enfocament, la introducció a l'àlgebra de l'alumnat es realitza a partir d'exercicis d'operacions amb expressions algebraiques cada vegada més complicats, acabant amb l'aprenentatge de la resolució d'equacions i la seva funció per resoldre problemes amb aquesta eina.\nEn aquest plantejament, la resolució de problemes no està en la introducció ni en el nucli de l'aprenentatge sinó que es treballa en la part final d'aplicació dels continguts apressos i, només, després que l'alumnat hagi mecanitzat la resolució de les equacions pertinents. D'aquesta manera molts dels alumnes s'introdueixen en l'àlgebra amb un llenguatge abstracte i sense significat per a ells, ple de lletres, nombres i operacions cada vegada més complexes.\nA més, aquest plantejament no sol donar suficient protagonisme a un altre tipus de treball que també hem de fer amb els nostres alumnes i que trobem, per exemple, als continguts del currículum espanyol en els cursos de 1r i 2n de l'ESO: "El lenguaje algebraico para generalizar propiedades y simbolizar relaciones. Obtención de fórmulas y términos generales basada en la observación de pautas y regularidades " (BOE, 2015).\nCreiem que és fonamental dotar de significat a les expressions algebraiques i que els alumnes experimentin la necessitat de la seva utilització per a facilitar el que volen comunicar. Com tot llenguatge té un caràcter o sentit comunicatiu "que ens permet expressar de manera general i interpretar de forma sintètica propietats i relacions numèriques conegudes o desconegudes" (Calvo et al., 2016). En el cas de la investigació de patrons fem que els alumnes puguin dotar de significat a les expressions algebraiques ja que les necessiten per expressar aquelles relacions que ells mateixos han elaborat. També trobem fonamental que els alumnes hagin de argumentar "en desvetllar relacions noves, buscar equivalències entre expressions aparentment diferents i justificar les relacions, afirmacions o conjectures que realitzen donant raons matemàtiques en tot el procés" (Calvo et al., 2016).\nPodem ensenyar continguts i processos matemàtics a partir de la resolució de problemes ja que aquesta "no ha de ser una tasca a realitzar al final del procés d'aprenentatge, sinó que pot ser perfectament el desencadenant del procés" (Burgues i Sarramona, 2013). Però, per això, els problemes a treballar no poden ser de qualsevol tipus, és important que siguin "activitats competencialment riques formulant preguntes que promoguin connexions, reflexions i argumentacions" (Calvo et al., 2016, p.254) \nAixí, presentarem una sèrie de problemes (activitats competencialment riques) seleccionats del nostre bloc que ajudaran a dotar de significat el treball del àlgebra i a treballar els processos de comunicació i argumentació.\nInvestigació de patrons\nEls problemes que hem seleccionat treballen l'àlgebra a partir del plantejament d'investigacions en què els alumnes han de conjecturar i buscar un patró. Hem escollit aquest enfocament ja que "l'estudi de patrons és clau per desenvolupar el pensament algebraic i crític per a l'abstracció de la idea de relació" (Burgués, 2011). A més, seguint a l'autora: "Hi ha en l'home una tendència natural a utilitzar patrons (ens agrada la repetició, sensibilitat artística, per recordar ...) ja que són presents en la naturalesa, tendim a la generalització i els busquem per classificar . Per això, l'autora ens recomana que aprofitem aquesta "tendència natural".\nUna altra característica que fa atractiu l'ús de patrons a l'aula és que "ens permeten predir, saber el que pot passar gràcies a establir fórmules o regles ...". De fet, “en parvulari i primers cursos de primària es realitza un treball de sèries i patrons, amb material i sense, que després desapareix en els cursos posteriors”.\nAquest tipus d'activitats també comporta una metodologia d'aula i un paper del professor enfocat a "ajudar als nostres alumnes a matematitzar el patró" amb l'ús del llenguatge algebraic i "mostrant les virtuts d'aquest llenguatge” (Burgués, 2011).\nEn molts dels problemes del Fem Matemàtiques es treballa la identificació de patrons i de les seves regles en contextos numèrics i geomètrics (en el pla i en l'espai). Ser capaç de resoldre'ls és una indicació del treball amb un tipus de pensament funcional que permet generalitzar i desenvolupar una regla algebraica o fórmula que ens permeti predir comportaments.\nLa investigació passaria per diferents fases (Burgués, 2011):\nAdonar-se de les semblances\nRecollir dades i organitzar-les\nRealitzar proves i conjectures\nExpressar les relacions i regles\nComprovar i justificar\nAdonar-se de les semblances (mòduls) o del tipus de canvi\nEls alumnes s'han d’adonar de les semblances o característiques que es repeteixen (mòdul o unitat de repetició) o del tipus de canvi, per tempteig operatiu o observació de les formes de les figures:\nFigura 1 : Patró geomètric (FM17 fase 2. 6è: Col·lecció de mosaics)\nEn aquesta tasca podríem ajudar als alumnes amb una pregunta clau per a la visualització del patró:\n¿Què manté igual i què canvia en augmentar el nivell?\nAquest és un patró de creixement.\nPatrons de repetició d’un mòdul\nPatrons de creixement (als patrons de creixement, el que es repeteix, el que es manté, és la manera com creix la figura)\nFig 2: L'alumne destaca que la part interior de la figura és manté igual i no hi ha diferència entre les àrees\ni que "a fora" la diferència varia.\nAquest problema: Col.lecció de mosaics, el treballarem a fons a la següent entrada del blog.\nEn el següent exemple trobem un patró numèric molt senzill:\nUn decimal periòdic (FM16- 6è)\nSi calcules, amb la calculadora, el quocient amb decimals de la divisió 9:37, la pantalla et mostrarà, com a molt, tretze xifres decimals. Amb aquestes xifres es pot deduir la resposta a les següents preguntes:\nAquest seria, llavors, un patró de repetició en el que cal trobar el mòdul que es repeteix.\nA la següent resposta d'un alumne veiem com aquest ha detectat la repetició del patró numèric "els números 243 es repeteixen constantment":\nFigura 3 : Patró de repetició numèric\nPer poder veure aquesta repetició els alumnes han de recollir dades i organitzar-les. Poden començar amb esquemes i dibuixos, tal com ha fet l’alumne de l’exemple de la divisió decimal i, en aquest cas seria suficient.\nConvido a magdalenes (FM15- 6è i 1r ESO)\nAmb 6 tiquets, 1 magdalena gratis. Amb 51 tiquets, a quants amics puc convidar gratis amb els tiquets que tinc?\nEn aquest cas veiem com un bon esquema els ajuda a organitzar les idees i veure les relacions. Hi pot haver diverses estratègies d'atac que ens permetin recollir dades i que ens vénen donades per diferents perspectives, visions, manipulacions o dibuixos.\nFigura 4 : Esquema resolució problema "Convido a magdalenes"\nRealitzar conjectures i proves\nA partir de la realització de l'observació i de l'exploració, en el seu procés d'investigació, els alumnes han d'anar plantejant les seves hipòtesis i conjectures. Després, posar-les a prova i segons l'èxit o no, repetir el procés o realitzar un treball d'abstracció.\nLes proves serveixen per poder donar raons matemàtiques i justificar la conjectura. En aquest procés de recerca del patró, els alumnes han d'utilitzar diferents estratègies com, per exemple, agafar casos més simples. Aquestes proves s'han d'ordenar. S'ha de realitzar un treball sistemàtic i exhaustiu, de manera que no s'escapi res. Una bona manera és la realització de llistes ordenades o taules (que s'ha d'ensenyar o suggerir perquè no surt de manera natural en l'alumnat). La construcció de taules afavoreix l'observació de pautes de creixement i l’observació de les relacions numèriques, un pont clar per a l'estudi posterior de funcions i per poder fer el pas de les relacions reiteratives o recursives a les relacions funcionals.\nUna escultura cúbica (FM15- 1r ESO)\nUn artista disposa de 14 cubs d'un metre d'aresta. Amb aquests 14 cubs fa una escultura. Per protegir-la, la pinten.\na) Quin és, en metres quadrats, l'àrea que s'han de pintar?\nb) I, en una figura de 5 pisos?\nOrganitzar les dades en una taula ens ajudarà a veure relacions verticals o horitzontals entre els nombres que apareixen, com es veu en l'exemple següent:\nFigura 5: taula de dades feta per uns alumnes (una escultura cúbica)\nLa primera relació que solen observar els alumnes es la relació vertical. Els primers patrons que treballen de petits són les seriacions. Aquestes seriacions les poden continuar basant-se en el patró que segueixen els números anteriors: en el cas de la taula, poden veure que la regla és sumar 6 i poden preveure els números següents: 5,11,17,23,... Aquesta estratègia s'anomena recursiva o caracteritzada per la repetició (relació iterativa). No obstant, aquesta estratègia és limitada en cas de que demanem números més grans. Per exemple: els metres quadrats d'una escultura de 30 o 60 pisos.\nPer trobar la regla general, que ens permeti predir els casos més grans, s'ha de fer un salt de la recurrència a la regla funcional: de la visió vertical de la taula a l'horitzontal, és a dir, de conèixer un terme sabent l'anterior a conèixer-se directament en funció de n.\nEn aquesta part, el professor ha d'estar atent i en cas que l'alumne no aconsegueixi trobar les relacions pot, mitjançant bones preguntes, guiar-los per matematitzar la regla i poder predir el patró.\nUn cop l'alumnat ha estat capaç de visualitzar un patró o relació, ara li sorgeix la necessitat d'expressar-lo, és a dir, de la utilització del llenguatge algebraic per expressar d'una manera més sintètica les relacions i patrons que han trobat. Un llenguatge algebraic que té sentit per a ells ja que les fórmules i expressions han estat trobades de manera personal i intenten expressar com han interpretat les relacions o l'estratègia utilitzada.\nComptem rajoles (FM14- 6è: Comptem rajoles)\nEl següent mosaic està format per rajoles blanques i negres. Té una amplada de 9 rajoles.\n(...) f) Explica com es troba el nombre de rajoles necessàries a partir del nombre d'amplada del mosaic.\nEn aquest problema se'ls demana el salt a l'abstracció en haver de calcular les rajoles per un ample que no poden dibuixar ni comptar. Per expressar la relació ens podem trobar, segons el nivell competencial de l'alumnat, amb: una expressió verbal (oral o escrita), una semifórmula on s'inclouen ja elements algebraics o una fórmula algebraica.\nfigura 6: Expressió verbal\nfig 7: Semifórmula\nfig 8: Fórmula amb la seva justificació (6è de primària)\nEl problema de les magdalenes continua amb la pregunta: Quants tiquets necessito per a qualsevol nombre n d'amics? Per tant, demana la regla que ens permeti predir el nombre de tiquets. La solució que donen aquests alumnes seria l'expressió semialgebraica. Ho justifiquen dient que "el nombre de amics x 6 = nº de tiquets que es necessiten", a qui "hem de restar el nombre d'amics (...) si puc deure" (s’adonen que per cada amic que han convidat a una magdalena, aquesta tindrà un tiquet, però clar l'últim tiquet ho "deus" per què has aconseguit la magdalena sense tenir-lo, per això diuen "si puc deure". Llavors acaben el raonament que "per saber els tiquets necessaris per no deure res, hem de sumar 1 a l'últim resultat ". D'aquesta manera obtenen: 6x - x + 1 que seria 5x + 1.\nfig 9: Explicació semi algebràica de la regla\nAquest seria un altre exemple en el que ja expressen una fórmula:\nfig 10: Expressió en llenguatge matemàtic: fórmula\nAssenyalem com els alumnes han arribat a expressions equivalents per raonaments diferents amb la riquesa que això ens suposa per poder ser treballat a l'aula.\nComprovar i justificar.\nFinalment, és molt important la justificació i argumentació del procés: raonar el perquè del patró. Per exemple, en el problema de la divisió decimal veiem com el concepte de divisió entera i el residu li serveix a l'alumne per raonar i justificar el lloc que ocupa la xifra en el cicle inacabat:\nfig 11: Justificació del patró en "Un decimal periòdic"\nI provar que la regla trobada serveix per a tots els casos. Haver d’explicar als altres és molt bo per treballar l'argumentació. També haver de respondre a preguntes clau: Com ho has vist? o Com convenceries el company de la taula del costat que això és cert? I també preguntes en què hagin de interpretar fórmules i expressions: Per què en aquesta fórmula es divideix entre 2? o Per què es multiplica per 3?\nAl blog podeu trobar dos exemples més d’investigacions completes en: Estrelles de futbol i Cubs foradats on s'inclouen produccions d'alumnes sobre els patrons trobats. De fet, en gairebé tots els problemes editats (mireu la llista de problemes del blog), podem trobar algun patró o regla a descobrir i, per tant, aprofitar per fer un treball significatiu del llenguatge algebraic.\nA partir de situacions competencialment riques hem vist produccions d'alumnes que mostren com són capaços de introduir-se al llenguatge algebraic dotant-lo de sentit per a ells amb poc o cap coneixement previ de les regles algebraiques. A partir de la resolució de problemes, les regles expressades ja no són un munt de lletres, nombres i operacions abstractes sinó un llenguatge que poden aprendre de manera intuïtiva en intentar expressar la relació matemàtica que observen en un patró. Amb aquest plantejament es dóna molt de pes al treball de la competència comunicativa ja que els alumnes han d'argumentar i justificar als altres els resultats que han trobat.\nButlletí Oficial de l'Estat (BOE). (2015). Reial Decret 1105/2014, de 26 de desembre, pel qual s'estableix el currículum bàsic de l'Educació Secundària Obligatòria i del Batxillerat. Ministeri d'Educació, Cultura i Esport, 3, 169-546. https://www.boe.es/boe/dias/2015/01/03/pdfs/BOE-A-2015-37.pdf\nBurgués, C. (octubre 2011). Constant o variable, el canvi depèn de tu. Relacions i canvi, un bloc fonamental del currículum [Vídeo]. Recuperat http://srvcnpbs.xtec.cat/creamat/joomla/index.php/formacio-creamat/conferencies/771-constant-o-variable-el-canvi-depen-de-tu-relacions-i-canvi-un-bloc-fonamental-del-curriculum-\nCalvo, C., Deulofeu, J., Jareño, J. i Morera, L. (2016). Aprendre a ensenyar matemàtiques en l'educació secundària obligatòria. Madrid: Editorial Síntesi.\n Per a més informació sobre activitats competencialment riques, veure la introducció del blog: i el bloc de puntmat.\nEtiquetes: canvis i relacions, introducció llenguatge algebraic, patrons, resolució de problemes, tasques riques\nLA POTÈNCIA DEL LLENGUATGE ALGEBRAIC. ACTIVITATS D...


Repte musical (maig) | Eduplaneta Musical\nRepte musical (maig)\nPublicado el 15 mayo 2018 por Joan Josep Font\nCom ja va passar a l’abril, el repte musical de maig està dedicat a la música de de cinema.\nUs proposo veure un fragment molt popular de la pel·lícula Casablanca i haureu d’investigar una miqueta.\nRepte musical de maig: la música que sona en aquest moment de la pel·lícula és incidental o diegètica? Cal que argumenteu la vostra resposta.\nPodeu particiar fins el diumenge 27 de maig. Aquesta vegada no ho farem deixant un comentari, sinó mitjançant un qüestionari de Google.\nPublicado en Sin categoría\tEtiquetado Repte musical\tenlace permanente\nRepte musical (maig) Com ja va passar a l’abril, el repte musical de maig està dedicat a la música de de cinema. Us proposo veure un fragment molt popular de la pel·lícula […]\nRepte musical (abril) Aquesta vegada el repte musical està especialment dedicat a l’alumnat de cinquè, ja que estem fent un projecte sobre la música de cinema. Per poder resoldre […]\nRepte musical (febrer) Aquesta vegada haureu d’afinar molt bé l’oïda i estar ben atentes. Per poder resoldre l’enigma, heu d’escoltar un fragment de només un segon de […]


L'assignatura pendent del Barça per al 2021\nBarcelona. Diumenge, 3 de gener de 2021. 22:55\nActualitzat Diumenge, 3 de gener de 2021. 23:10\nEl Barça ha superat l'Osca amb comoditat i superioritat, però el resultat no diu el mateix. Els blaugrana s'han imposat per la mínima a El Alcoraz gràcies al gol de Frenkie de Jong (0-1), però preocupa la poca punteria. Els culers han generat ocasions claríssimes, però no han sabut materialitzar-les.\nNo és la primera vegada que el Barça és millor, però que després no finalitza. Aquesta és la gran assignatura pendent per als de Ronald Koeman per aquest 2021 i és que té un gran perill no sentenciar els duels.\nEls blaugrana celebren el gol / Europa Press\nJa pots ser molt superior, fer un gran joc i tenir una bona defensa, que si el rival et marca en qualsevol contraatac o en una acció a pilota aturada val de la mateixa manera i et pot empatar el matx. No hauria estat el mateix tornar a Barcelona amb els tres punts, que només amb un, tant per les sensacions com per la classificació.\nL'Atlètic de Madrid segueix sense fallar i és el gran favorit per al títol, i el Barça ha d'anar fent el seu camí i esperar un miracle. En el dia d'avui, l'Osca ha tingut poques oportunitats, però ha pogut marcar en un parell d'elles. Ter Stegen ha estat providencial.\nPedri: un espectacle\nCom també ho ha estat Pedri, que ha tornat a fer un espectacle sobre el terreny de joc. El jove canari segueix confirmant els bons presagis i és que amb només 18 anys fa el que vol. Verticalitat i decisió en atac, però també compromís en defensa. Pedri s'està convertint en un dels preferits de la classe. I més si s'associa amb genialitat amb Leo Messi.\nMessi, per la seva part, ha fet un gran partit, però segueix mostrant la seva versió més humana. Dels seus peus ha sortit l'excel·lent assistència per a De Jong, però l'argentí ha pogut fer un gol, primer amb un gran llançament de falta i després amb un xut de molt a prop. Álvaro ha salvat els seus amb dues grans intervencions.\nL'encert del '10' és vital per als objectius del Barça. Recordem que des de l'1 de gener, Messi pot negociar amb llibertat amb el club que vulgui, però la Pulga segueix dient que fins al final de temporada no decidirà.\nMentrestant, han de sorgir altres figures que puguin liderar el projecte blaugrana. Cal dir també que a Osca s'ha vist una gran actuació de Dembélé. D'aquí que pugui liderar un projecte, hi ha un món.\nImatge principal: Xut de falta de Messi / Europa Press


Aigua | Page 4 | GOB Menorca\nLlegeix més sobre Exposició "L'Aigua a Menorca"\nEl GOB demana obrir expedient a tres regadius\nDll, 26/09/2016 - 11:19\nEl GOB ha dirigit escrits a la Conselleria de Medi Ambient del Govern Balear, que té la competència en recursos hídrics, per a demanar que s'obrin expedients a tres regadius que han estat regant a ple sol aquest estiu, per incomplir les obligacions que marca la legislació vigent.\nLlegeix més sobre El GOB demana obrir expedient a tres regadius\nL'aigua per la finestra\nDm, 02/08/2016 - 11:06\nÉs fàcil que una botella d'aigua de 50 cl ens costi 0,5 euros. O sigui, 50 cèntims a canvi de mig litre. És un preu raonable, perquè a segons quins llocs te cobren directament un euro. Val la pena retenir aquestes dades, perquè quan es demana que s'instaurin tarifes de consum d'aigua que desincentivin el mal ús, sempre hi ha veus que consideren intolerable pujar el rebut de l'aigua. Comparar preus pot ser un bon exercici.\nLlegeix més sobre L'aigua per la finestra\nL'aigua requereix fons de l'impost turístic\nDj, 28/07/2016 - 11:35\nUna part significativa de la recaptació de l'impost turístic ha d'anar a pal·liar els efectes ambientals del turisme massiu. L'aigua és un tema que requereix prioritat d'atenció a Menorca.\nEl GOB ha enviat un escrit a la Presidenta del Consell Insular, Maite Salord, així com al Conseller de Turisme, Gabriel Barceló, per a demanar que la problemàtica de l'aigua pugui ser abordada també amb fons provinents de l'ecotaxa.\nLlegeix més sobre L'aigua requereix fons de l'impost turístic\nEls expedients d'aigua de Menorca només s'exposen a Mallorca\nDj, 30/06/2016 - 09:27\nEn dues ocasions en pocs mesos, el GOB ha volgut consultar un expedient en fase d'informació pública i no ho ha pogut fer. Es tracta de documentació relativa a la Direcció General de Recursos Hídrics, de casos referents a Menorca.\nLlegeix més sobre Els expedients d'aigua de Menorca només s'exposen a Mallorca


L'alt tribunal tomba el recurs jurídicament més complex amb dos vots particulars\nRedacció 28/10/2021 - 14.25 Actualitzat 29/10/2021 - 00.17\nEl Tribunal Constitucional ha rebutjat el recurs d'empara de Carme Forcadell contra la sentència del procés, amb dos vots particulars. És un dels cinc recursos que el tribunal encara tenia sobre la taula. Ara queden pendents els d'Oriol Junqueras, Raül Romeva, Dolors Bassa i Joaquim Forn.\nEl tribunal ja va resoldre els casos de Josep Rull, Jordi Turull i Jordi Cuixart i Jordi Sànchez. Tots els va tombar sense unanimitat. La resolució considerava que no s'havien vulnerat drets fonamentals.\nAra que el Constitucional ha rebutjat el recurs de Carme Forcadell, l'expresidenta del Parlament ja pot recórrer a la justícia europea.\nEl tribunal ha pres aquesta decisió en el que previsiblement serà el seu últim ple abans de ser renovat.\nUna altra sentència sense unanimitat\nEn aquest cas, la sentència tampoc s'ha pres per unanimitat. Els magistrats considerats progressistes, Juan Antonio Xiol i María Luisa Balaguer, han anunciat un vot particular.\nForcadell, durant la manifestació de la Diada 2021(ACN/Sílvia Jardí)\nA l'espera que es faci pública l'argumentació, el TC explica en una nota de premsa que la sentència redactada pel ponent Ricardo Enríquez "descarta, entre altres qüestions, que l'actuació de la demandant com a presidenta del Parlament de Catalunya estigui protegida per la prerrogativa de la inviolabilitat" que recull l'article 57.1 de l'Estatut d'Autonomia de Catalunya.\nAfegeix que aquesta inviolabilitat "no pot emparar actuacions de la cambra o dels seus òrgans que són expressió d'un mer poder de fet, al marge per complet del dret i de l'exercici de les funcions que constitucionalment i estatutàriament té encomanades" el Parlament.\nDit en altres paraules, sentencia que no podia emparar accions al marge de la llei.\nResolt el recurs de Forcadell abans que el de Bassa\nEls magistrats han resolt el recurs de Forcadell abans que es dugui a terme la renovació del ple del Constitucional acordada pel PP i el PSOE, i han decidit sobre Forcadell tot i que la carpeta que havien tingut fins ara sobre la taula era la de Dolors Bassa.\nAra, però, han tancat el procés de Forcadell, que ja pot anar al Tribunal Europeu de Drets Humans, a Estrasburg, com ja han fet Sànchez, Cuixart, Rull i Turull.\nEl cas de l'expresidenta del Parlament era un dels més complexos, jurídicament. Cal tenir en compte que a ella se la va condemnar per sedició i, en canvi, els quatre membres independentistes de la mesa que ella presidia van ser condemnats per desobediència, en aquest cas al Tribunal Superior de Justícia de Catalunya.\nForcadell va ser condemnada a 11 anys de presó i 6 mesos d'inhabilitació, mentre que la pena dels membres de la mesa va ser de 20 mesos d'inhabilitació i una multa de 30.000 euros per haver permès la tramitació de les lleis que emparaven el referèndum.\nLa sentència completa del TC es farà pública els pròxims dies.\nJudici procés Carme Forcadell Procés català\nUn Constitucional a punt de renovar-se s'afanya a tombar el recurs de Forcadell


Rumb a Colón, per Gonzalo Boye\nRumb a Colón\nMadrid. Divendres, 11 de Juny 2021. 05:30\nAra que sembla que els indults es poden fer realitat, potser és hora que tots tinguem clares algunes coses que són rellevants i que, sens dubte, marcaran l'agenda juridicopolítica en els pròxims mesos.\nLa concessió de qualsevol indult, més quan són parcials, no suposa de manera immediata l'alliberament dels afectats. Això és així perquè la llei estableix un curs d'acció que implica una sèrie de tràmits que, obligadament, han de complir-se i que poden trigar, fins i tot mesos.\nUna vegada publicats al Butlletí Oficial de l'Estat (BOE), i notificats al tribunal sentenciador, aquest òrgan jurisdiccional haurà de procedir a activar els tràmits per dur a terme una nova liquidació de les penes corresponents per així saber quant temps queda per complir.\nL'elaboració d'una nova liquidació de condemna comporta que el tribunal sentenciador, en aquest cas la sala segona del Suprem, requereixi a l'administració penitenciària perquè els remetin un nou "full de càlcul" de compliment, que és el document mitjançant el qual les presons calculen el temps que s'ha complert i el pendent de complir.\nAquest tràmit, que sol tardar algunes setmanes, s'emplenarà de la manera més ràpida possible per part de les diferents presons involucrades i, amb aquest document a la mà, serà, una vegada més, la sala segona la que farà una liquidació provisional de les penes, i traslladarà el resultat a les parts perquè es pronunciïn.\nSerà en aquest punt on tots haurem d'estar molt atents en la interpretació que faci la sala segona respecte al denominat concurs medial, segons el qual, d'acord amb el previst a l'article 77.3 del Codi Penal, "s'imposarà una pena superior a la que hauria correspost, en el cas concret, per la infracció més greu".\nHaurem d'estar molt atents, com dic, a quina acaba sent la mètrica penològica que consideri la sala segona que és d'aplicació, però sense oblidar-nos que en la mateixa sentència del 14 d'octubre del 2019 van deixar establert que "el delicte de malversació, com a expressió de la deslleialtat a l'administració dels fons públics, forma part de la referència típica integrada per una actuació «fora de les vies legals», que és el que precisament exigeix el delicte de sedició. Queda així patentitzada la seva instrumentalitat respecte de la finalitat sediciosa, en el sentit de l'art. 77.3 del CP".\nDit més clarament: en la sentència el Suprem va establir que la malversació era el mitjà per a la sedició i, per tant, va imposar la pena corresponent a la sedició... Veurem si ara no obliden el que van dir, però, en tot cas, el marge interpretatiu del decret d'indult vindrà establert pel govern central i no pel Suprem.\nTant la concessió dels indults com els peatges que s'han hagut de passar per obtenir-los són decisions estrictament polítiques, i es tornarien a cometre els greus errors del passat si es deixa el poder de decidir sobre la política en mans dels qui no estan cridats a complir aquesta funció\nUn cop dut a terme l'esmentat tràmit, i sense que la llei estableixi un marc temporal perquè es materialitzi, la sala segona dictarà les interlocutòries corresponents de liquidació de les condemnes i, a partir d'aquestes interlocutòries, una vegada siguin fermes, les presons hauran de fer nous càlculs per, sobre aquesta base, establir els beneficis penitenciaris que corresponguin a cadascú.\nEn definitiva, el temps que passi entre la concessió dels indults i la materialització efectiva en la situació dels presos serà, tenint en compte tot això, el que vulgui determinar la sala segona del Tribunal Suprem, perquè, com estableix la llei: "L'aplicació de la gràcia haurà d'encomanar-se indispensablement al tribunal sentenciador".\nEn paral·lel a tot això, estic convençut que, a instàncies com a mínim de Vox, es jugarà una altra partida, aquesta vegada davant de la sala tercera del Suprem, la qual, com a element clau de les seves deliberacions, tindrà en consideració l'informe emès per la sala segona on s'oposa a l'esmentada mesura de gràcia.\nMolt s'ha especulat sobre el parer que adoptarà el Suprem, sala tercera contenciosa, i sobre la legitimació que puguin tenir el Partit Popular i Vox per interposar els esmentats recursos. No són poques les persones que han parlat insistentment d'una sentència concreta, però crec que, en material de legitimació activa, al final, i depenent de com es compongui la sala que ha de resoldre, es pot acabar donant per bons els arguments de la 2013/11507 STS de 20 de febrer de 2013.\nAquesta sentència es va pronunciar sobre la legitimació com a parts dels recurrents. En aquesta ocasió, el Suprem va establir —en contra del criteri de l'Advocacia de l'Estat— i basant-se en una doctrina constant del Tribunal Constitucional, que "l'interès legítim és qualsevol avantatge o utilitat jurídica derivada de la reparació pretesa".\nAmb un criteri tan ampli en matèria de legitimació activa, serà senzill per a ells admetre que, com a mínim, Vox sí que té aquesta capacitat d'instar un procediment per intentar anul·lar els reials decrets de concessió dels indults i, a més, en cas que això s'admeti, res no impediria que, igualment, es pugui acceptar que s'ha de suspendre cautelarment l'execució dels esmentats decrets.\nPer molt complex que sigui l'escenari a partir de la concessió dels indults, com a decisió política que és, hauria de ser respectada pels tribunals per així garantir aquesta separació de poders que tant reclamen quan algú critica alguna resolució judicial\nEn resum, els indults —que són una decisió estrictament política— acabaran sent judicialitzats com judicialitzat està el conflicte entre l'Estat i l'independentisme català. Per tant, i sigui com sigui, el desenllaç d'aquest episodi està molt lluny de produir-se de manera ràpida, perquè, com es pot veure, estem davant d'una matèria complexa, amb múltiples arestes i no totes elles, segurament una petita part, controlables des de la política.\nAra bé, per molt complex que sigui l'escenari a partir de la concessió dels indults, no hi ha cap dubte que, com a decisió política que és, hauria de ser respectada pels tribunals per així garantir aquesta separació de poders que tant reclamen quan algú critica, que no interfereix, alguna resolució judicial.\nTant la concessió dels indults com els peatges que s'han hagut de passar per obtenir-los són decisions estrictament polítiques. Partint d'aquesta perspectiva, es tornarien a cometre els greus errors del passat, els que ens han portat fins a aquest punt, si s'intenta judicialitzar la política i es deixa el poder de decidir sobre la política en mans dels qui no estan cridats a complir aquesta funció dins de l'Estat, per molt que els agradi fer-ho.\nDubto molt que els indults siguin la solució al conflicte entre l'Estat i l'independentisme català, però respecto, i molt, la decisió política dels qui han apostat per l'esmentada sortida.\nDit això, els qui s'omplen la boca amb la Constitució, i abans de posar rumb a Colón, haurien de recordar que Espanya, almenys sobre el paper, es defineix com "un estat social i democràtic de dret, que propugna com a valors superiors del seu ordenament jurídic la llibertat, la justícia, la igualtat i el pluralisme polític", la qual cosa implica, necessàriament, una separació de poders clara i rotunda. L'incompliment sistemàtic d'aquests valors és el més gran dels seus problemes... i no l'independentisme, que, per definició, entra dins del denominat "pluralisme polític".\nOpinió Que si vas a Colón, Catalina... Àngels Martínez Castells


Apartment Parkweg 9/203 Engelberg Suïssa - Ofertes d'hotels amb els MILLORS DESCOMPTES EN LÍNIA Fer un comentari al lloc web\nApartment Parkweg 9/203ApartamentEngelberg Centre, Engelberg, Suïssa - Veure al mapaApartment Parkweg 9/203Veure més fotosVeure més fotosVeure totes les 16 fotos\nConvenientment situat a Engelberg, Studio in Engelberg 11 és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Amb una oferta de serveis hotelers superior i ampla gama d'entreteniment, Studio in Engelberg 11 és compromet a que la seva estada sigui el més còmoda possible. Aquest hotel ofereix nombroses instal.lacions en el lloc per satisfer el més exigent dels clients. L'ambient de Studio in Engelberg 11 es reflexa en cada habitació. balcó/terrassa, renta vaixelles són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Gaudeixi d'incomparable serveis i d'una localització de prestigi a Studio in Engelberg 11.\nCal que informeu el Apartment Parkweg 9/203 de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació. Cal abonar l’import total de la reserva abans de l’arribada. Interhome t'enviarà una confirmació amb tota la informació del pagament. Un cop hagin rebut el pagament, t'enviaran un e-mail amb les dades de l’establiment, com ara l’adreça i el lloc on has de recollir les claus. En arribar, cal abonar un dipòsit de 300 CHF per si hi ha desperfectes. Aquest dipòsit es reemborsarà el dia de sortida en funció de l'estat de l'allotjament.


KIA E-SOUL Ànima ecològica | ElMotordeGirona.cat\n17 maig, 2019 albertalsina 0\nEn la seva tercera generació, el que va ser el primer ‘crossover‘ urbà de Kia -i tercer model 100% elèctric de la marca asiàtica- és més distintiu, dinàmic, tecnològic i innovador.\nProposa dos sistemes de propulsió que proporcionen més potència i acceleració amb unes prestacions a la carretera millorades gràcies als seus 395 Nm de par, un 39% més que abans.\nEs podrà triar amb un sistema d’autonomia estesa (amb 64 kWh) i un d’autonomia estàndard (amb 39,2 kWh), tots dos amb un rang d’ús netament superior al de l’anterior Soul EV.\nLa bateria de capacitat més gran es combina amb un motor elèctric de 150 kW (204 CV) que li permet recórrer fins 452 km amb una sola càrrega segons el cicle WLTP. L’altra variant munta un motor de 100 kW (136 CV) i la seva autonomia és de 276 km.\nLes dues versions porten de sèrie un sistema combinat de càrrega ràpida amb corrent continu (CCS), pel que ambdues bateries es poden carregar del 20% al 80% en només 42 minuts si s’utilitza un carregador ràpid de 100 kW.\nCom tots els Kia, l’e-Soul es vendrà a Europa amb la garantia de 7 anys o 150.000 km, que també cobreix el motor elèctric i la bateria. Arribarà a l’Estat Espanyol a finals del segon trimestre.\nBateria: 39,2 kWh\nPotència màxima: 136 CV de 2.600 a 8.000 rpm\nPar màxim: 395 Nm de 0 a 2.400 rpm\nAcceleració 0-100 km / h: 9,9 segons\nLlarg / Ample / Alt: 419/180/160 cm\nPes: 1.593 kg\nMaleter: 315-1339 litres\ntags: ànima ecològica crossover kia Kia E-Soul mobilitat sostenible\nprevious KTM ADVENTURE Ready to race, to travel, to fun ...\nnext DS CROSSBACK PURE TECH 225 Disseny carismàtic


Can Gassol acull el 9è Mercat del Film\nLa cinta de terror 'Dark Village' obrirà el 9è Mercat del Film\n22 de octubre de 2020 (17:35 CET)\nTot i la incertesa per la pandèmia finalment la trobada anual de l’audiovisual mataroní es podrà celebrar presencialment a Can Gassol\nEls dies 23, 24 i 25 d’octubre se celebra la 9a edició del Mercat del Film, organitzat pel M|A|C i el col·lectiu Hotel Elèctric. A Can Gassol Centre d’Arts Escèniques de Mataró s’hi podrà constatar el bon moment que viu la creació audiovisual local, amb les projeccions de prop d’una trentena de films amb diferents formats.\nEls dies 23, 24 i 25 a Can Gassol (pl. de la Pepa Maca, 15). Preu: gratuït\nTot i la incertesa per la pandèmia i que els organitzadors havien previst l’opció de fer-ho de manera virtual, finalment la trobada anual de l’audiovisual mataroní es podrà celebrar presencialment a Can Gassol. Això sí, amb l’aforament limitat al 50% i un seguit de mesures sanitàries.\nEl Mercat obrirà la porta divendres 23 d’octubre a les 20 h amb la projecció de 'Dark Village', un llargmetratge de terror, dirigit per Óscar Gómez i Iván Valentín. La proposta del projecte planteja un escenari amb dificultats durant el recorregut, actors que han creat uns personatges, i un rodatge en pla seqüència, amb un guió conceptual i diàlegs improvisats. Una fusió entre cinema i un scape room. Part de l’equip que ha rodat la pel·lícula és mataroní.\nEl gruix de la programació es podrà veure dissabte 24 d’octubre quan es projectaran 25 projectes de factura mataronina en diferents formats. S’hi veuran curtmetratges, peces de vídeoart, documentals, films d’animació, fantàstic, espots publicitaris, videoclips i vídeos de ficció, entre d’altres. Tots ells de curta durada. Enguany el visionat es dividirà en dues franges horàries: a les 18.30 h i a les 20.30 h.\nEl Mercat del Film Vol. 9 es clourà també amb un film de terror, 'Black Madonna', diumenge 25 d’octubre a les 18 h. Dirigit per Gerard Campmany i Adrià Romero, és un film de fantasia obscura, on res és el que sembla i planteja un relat localista amb caràcter universal.\nDivendres 23 - 20h\nProjecció del llargmetratge “Dark Village” d’Óscar Gómez i Ivan Valentín.\nA continuació, conversa amb els directors del llargmentratge.\nDissabte 22 - 18.30h i 20h\nProjeccions Mercat del Film _ Volum 9.\nDiumenge 25 - 18h\nProjecció de “Black Madonna”, d’Adrià Romero i Gerard Campmany.\nTot seguit, col·loqui amb membres de l’equip.\nTots els actes tindran lloc a Can Gassol.


AMPA DE L'ESCOLA GIRONELLA: de maig 2014\nJornada intensiva i finalització de les activitats extraescolars\nja teniu disponible el document amb tota la informació sobre la jornada intensiva i la finalització de les activitats extraescolars. El podeu descarregar d'aquest enllaç o a l'apartat de documents de l'AMPA.\nFINALITZACIÓ ACTIVITATS EXTRAESCOLARS:\nAquest curs les activitats extraescolars acaben el 13 de juny.\nLa primera setmana (del 2 al 6 de juny) l’horari serà l’habitual i la segona setmana (del 9 al 13 de juny), les activitats s’iniciaran a les 15.30 i tindran la durada habitual.\nEl servei matinal d’acollida s’ofereix fins a l’últim dia de curs.\nMONITORATGE JORNADA INTENSIVA:\nA partir del dimarts 10 de juny l’AMPA organitza un servei de monitoratge per tal que els nens/es puguin quedar-se a l’escola de 15.00 a 16.30 (tant si es queden a menjador com si no). Pel que fa al servei de menjador, continuarà oferint-se en les mateixes condicions que la resta del curs, tret que l’horari passa a ser de 13.00 a 15.30.\nLes monitores seran la Gemma Valls i la Victòria Prat.\nCal que les famílies que estigueu interessades en aquest servei ens feu arribar abans del dimecres 4 de juny:\nla graella plena i l'autorització\nel justificant de l'ingrés bancari o de la transferència.\nXerrada-col·loqui: Fer de pares, un treball en equip\nLes diverses AMPA de les entitats educatives del poble organitzen la xerrada col·loqui "Fer de pares, un treball en equip". Es duu a terme aquest proper divendres 23 de maig, a les 21.30, a la Llar d'Avis de Gironella. Esperem que sigui del vostre interès.\nRecordeu: els dijous tots amb la samarreta "Ara toca l'escola!". La podeu demanar amb el mateix fulletó amb el qual demaneu els xandalls.\nFotografies de la Festa Primavera 2014\nJa tenim aquí les fotografies de la Festa de la Primavera d'enguany, la qual va ser tot un èxit de participació. A les fotografies podreu veure els jocs i les activitats que es van organitzar, com també el berenar popular que compta amb el suport de les famílies. Veureu quines delícies vam compartir!\nJornada intensiva i finalització de les activitats...\nXerrada-col·loqui: Fer de pares, un treball en equ...


La ‘Nova aproximació a la història d'Andorra’, de Guillamet, el títol d’autor local més venut en els primers deu anys d'Idees | BonDia Diari digital d'Andorra.\n'Cinquanta ombres de Grey', primera del rànquing absolut, amb 1.300 exemplars.\nDiu Pamela Méndez, enginyera informàtica de formació, que sempre havia tingut la idea de muntar una llibreria... quan es jubilés. A dreta llei, quan va obrir la primera botiga, a Príncep Benlloch de la capital, encara li faltaven tres decennis llargs, per jubilar-se. Què havia passat, perquè els plans es trastoquessin tant? Doncs que quan el 2005 es va instal·lar entre nosaltres va comprovar amb sorpresa que no hi havia cap llibreria en una via comercial: “Venia de Xile, on en trobes als carrers principals; aquí semblava com si estiguessin amagades”. Així que va deixar la feina, es va llançar a l’aventura i el 10 de març del 2008 va obrir la primera Idees. El juny de l’any següent n’hi va seguir la segona, a Illa Carlemany –l’única supervivent– i el 2012, la tercera, a l’avinguda Meritxell. I ben efímera, perquè va durar un any i mig. I això que semblava ben situada.\nDivendres, en fi, celebra el 10è aniversari a Illa Carlemany amb un guardó ad hoc: el premi Llibre Idees, dotat amb 500 euros i un trofeu creat per l’escultor Jordi Casamajor que distingirà el títol d’autor local més venut en aquests deu anys. L’honor se l’han disputat fins a l’últim moment –atenció: sorpresa– la Nova aproximació a la història d’Andorra, de Jordi Guillamet, i La bíblia andorrana, d’Albert Villaró. Al final es va decantar –per ben poc, diu Méndez– del costat del primer, amb un tercer lloc ex aequo per a la Història digital d’Andorra, de Jordi Planelles, i Històries de la nostra història, d’Alfred Llahí. A més del guardó, durant tota la tarda es programaran activitats per al públic infantil –tallers de globoflèxia i maquillatge– amb la presència del Piolet i l’Andy, les estrelles del Club Piolet.\nPel que fa a la Nova aproximació, diu Méndez que es tracta d’una sorpresa relativa, un long seller que a diferència d’altres títols, que després del boom inicial cauen de seguida en l’oblit, el volum de Guillamet és des del 2009 un habitual en les llistes dels més venuts de Nadal i Sant Jordi, les campanyes decisives del mercat del llibre. Això sí, a anys llum del número 1 absolut d’aquest decenni, les Cinquanta ombres de Grey, que amb més de 1.300 exemplars quadruplica les vendes del primer andorrà de la llista. Val a dir que l’aventura d’Idees formava part d’un ambiciós projecte empresarial que preveia obrir una cadena de llibreries per tot Espanya. La crisi del 2008 es va endur aquest somni, que al final s’ha reconvertit en la botiga escaldenca i quatre més a València: tampoc està malament. No està previst obrir-ne de moment cap de nova al país, però el cert és que és un petit miracle que una ocurrència més aviat romàntica i temerària com és una llibreria hagi sobreviscut a la crisi i a la mil vegades anunciada mort del paper a mans del digital. No ha sigut així, diu Méndez, perquè l’experiència de llegir un llibre en paper “té poc a veure amb un dispositiu mòbil”; en canvi, “és indiferent escoltar música en un cedè que en un mp3”.\nPel que fa a usos i costums literaris, existeix –opina– un fet diferencial en el mercat andorrà del llibre, que tendeix a “premiar” els títols en català i d’autor local, especialment en dates assenyalades com Sant Jordi.


Les pistes de ball durant el primer franquisme: espais de lleure a l’Horta-Albufera - Isabel Ferrer Senabre\nTesi Doctoral. Menció de Doctorat Europeu. Programa de Doctorat en Història de l’Art i Musicologia. Departament d’Art i de Musicologia. Facultat de Filosofia i Lletres. Universitat Autònoma de Barcelona, 2013. Directors: Dr. Jaume Ayats i Abeyà i Dr. Francesc Cortès i Mir.\nAquest treball analitza les pràctiques socials entorn les pistes de ball d’una comarca valenciana central, l’Horta-Albufera, durant les dècades dels anys quaranta i cinquanta del segle xx. Parteix de la reflexió sobre la construcció identitària hortolana i l’evidència de discursos sovint discordants que han condicionat l’estudi en profunditat de les pistes de ball de nuclis urbans de fora de les grans ciutats. Mitjançant les fonts orals i els documents escrits d’àmbit local, la recerca combina la perspectiva sincrònica i diacrònica per a explorar les diferents articulacions que transformaren progressivament el lleure al territori, fent especial èmfasi en les interaccions col·lectives i en la contingència dels processos.\nLes pistes de ball de l’època —construïdes a la comarca en 1929, 1944 i 1947—, afermaren un lleure ballat regular i freqüent que en dècades anteriors havia estat absorbit majoritàriament per balls organitzats als diferents cercles de caire político-recreatiu. Amb l’adveniment del franquisme, i en concordança amb el missatge de l’ens religiós, la dictadura va necessitar de gestionar la presència d’establiments comercials pel ball, que no es va liberalitzar completament fins el 1946. Malgrat la retòrica acre del règim vers els ballables moderns, el ball setmanal a les pistes es va consolidar i fins i tot va créixer, convisquent encara amb les celebracions i ritualitzacions ballades pròpies del calendari vital i festiu de la zona. La codificació de comportaments, les pràctiques reguladores dels rols de gènere —també en altres esdeveniments sonors, com ara el cant expressat en la quotidianitat—, el funcionament i el desenvolupament de les indústries de l’espectacle i els seus actors, l’urbanisme relacionat amb el lleure, i el seguit d’operacions del jovent durant el passeig i dintre dels mateixos balls a les pistes, es reorganitzaren especialment a partir de mitjan anys cinquanta. Un procés de canvi, a l’Horta-Albufera, que no s’entendria sense les trajectòries d’actuació de les persones que ballaren en aquells espais.\nIsabel Ferrer Senabre 2020


TEMPLE ZEN | TEN RYU AN – Ermita del Drac del Cel (La Granadella) – ANRAKU HO MON JI – Temple Portal del Dharma Pacífic i Joiós (Llardecans) – Associació Soto Zen de Catalunya – Editorial "EL BOU BLANC PUBLICACIONS" – clàssics del buddhisme, del ch'an i del zen\nS E S S H I N al Pallars-Sobirà\n15 Juny 2022 //\nJORNADES DE PRÀCTICA DE ZAZEN del 23 al 25 de juny a Lleret.\nArribada el dia 22 al vespre a Can Rabassó a Lleret.\nA càrrec del monjo Taizen Costa, deixeble de Mestre Kojun Kishigami, llinatge de Kōdō Sawaki.\nAl final de les jornades es presentarà el projecte per la fundació del nou temple Hō Rin Ji – Temple del Bosc Sagrat.\nPer més info i inscripcions:\n108 CAMPANADES D’ANY NOU A L’ERMITA TEN RYŪ\n31 Desembre 2021 //\nEl dia 1 de gener a les 12h es farà un zazen i les 108 campanades.\nAviseu si veniu: kannonprajna@gmail.com\nArribar 30 minuts abans.\nZazenkai: Aniversari per la mort de Dōgen Zenji\n2 Setembre 2021 //\nEl dia 29 de setembre, com cada any, dediquem una jornada al record de Dōgen Zenji (1200-1253), el fundador de la nostra tradició Sōtō, el seure silenciós, durant la qual recitarem el seu text fundacional, el “Fukanzazengi” (La invitació al zazen per a tothom) a l’Ermita Ten Ryu An a les Garrigues.\nComençament a les 9h (arribar mitja hora abans) i acabem a les 18h. Cerimònia dedicada a Dōgen amb recitació del Sandōkai.\nÉs necessari inscriure’s fins el dia 21 de setembre. Dirigeix la jornada Taizen Costa. Portar zafu i bols.\nConsagració dels primers quatre arbres del Bosc dels 108 Bodhisattva\n8 Juliol 2021 //\n13 de juliol a l’ermita Ten Ryu An\nHorari i desenvolupament de la mitja jornada:\n10.30 h Començament del zazen (arribar 15 min. abans)\n11.30 h Cerimònia: 3 Hannyashingyô\n12 h Cerimònia per la consagració de 4 arbres dedicats a Vimalakîrti Bodhisattva, Subaddha Arhat, Âmrapâli Bhiksunî, Angulimâla Arhat\nDahishin darani (Darani de la Compassió)\nEnmei Jikku Kannon gyô (S. de la Invocació a Kannon en 10 línies)\nShari Raimon (Vers d’Homenatge a les relíquies del Buddha)\nCol·locació de les esteles\nBrunch i acomiat\nAngo 2021 – Tres mesos de pràctica del Dharma Buddha al Ten Ryû An a les Garrigues\n11 Juny 2021 //\nAngo – 夏安居 – és el període de pràctica intensiva durant 90 dies que s’ha perpetuat des dels temps del Buddha històric fins avui en dia. L’expressió significa “romandre en pau”. En sànscrit s’utilitzava la paraula varsa per aquest període de pràctica, i significa “pluja”, fent referència a l’estació del monsó, quan els monjos es reunien amb el Buddha per compartir la pràctica i abandonaven la vida errant durant la qual es feia difícil preservar els preceptes transitant pels camins fangosos.\nAquesta tradició ancestral és l’origen dels monestirs búddhics i s’ha continuat fent a la Xina i al Japó. Comença amb la lluna plena del quart mes i acaba al setè mes. A Europa, des de l’arribada de Mestre Taisen Deshimaru, s’ha introduït també aquí aquest període de pràctica intensiva de la Via de Buddha.\nLes sesshin durant l’estiu:\n24 – 26 de juny\n23 – 25 de juliol\n20 – 22 d’agost\n29 de setembre (zazenkai per l’aniversari de la mort de Dôgen Zenji)\nMalauradament, a Catalunya, mai s’ha fet un ango de 90 dies. Les circumstàncies socials d’aquest país ho fan molt difícil. És quasi un acte d’heroïcitat que algú es decideixi a practicar zazen. Potser és un símptoma d’una societat immadura i tutelada i ben lluny de l’alliberament i la saviesa.\nLa ignorància fonamental es resumeix en les quatre il·lusions de l’ego: gachi, no conèixer-se un mateix, gaken, veure les coses només des de la pròpia perspectiva, gaman, comparar-se sempre amb els demès i inflar el propi ego per voler ser el millor, gaai, estimar-se només un mateix.\nTenir l’oportunitat de practicar zazen, de participar en una sesshin, de seguir un dia la vida del Buddha, és reconèixer la ignorància fonamental que empeny i omple la nostra vida efímera, i viure com un esperit famolenc i insaciable.\nTampoc al Ten Ryu An es pot, per ara, practicar en el format tradicional un ango. Però desitjo que durant tot l’estiu sigui un lloc on pugui acudir els que busquin sincerament la Via de Buddha.\nNo és possible participar parcialment a les sesshin. El dia d’arribada és sempre el dia anterior del començament de la sesshin, i no més tard de les 19h. Les condicions materials a l’ermita són elementals i és recomanable emportar-se una tenda o dormir en una furgoneta si és possible.\nA partir del dia 28 de juny i fins el dia 30 d’agost serà possible venir a l’ermita els dies que desitgeu, avisant de la vostra arribada almenys 1 setmana abans, i indicant els dies que us voleu quedar. Es farà un zazen a les 6,30 h del matí, cerimònia i guenmai a continuació. La resta del dia samu diversos, treball pel manteniment de l’ermita. Els treballs a fer són: Cuinar, cuidar del jardí de l’ermita, construcció de llanternes de pedra, petites stupa per la protecció del Bosc dels Cent-Vuit Bodhisattva i fer-lo transitable, fer una tanca a partir de material vegetal al voltant del “Dojo del Bosc Sagrat”(Hōrin Dōjō) , la construcció del mon (portalada d’entrada a un temple) amb pedra, toves, tàpia i fusta, cuidar de l’hort i el jardí etc.\nPels principiants, el primer dia de l’estada es farà una introducció al zazen i a les regles de comportament en un dojo. Cal que porteu el vostre propi zafu i zabuton, roba adient pel zazen, roba per treballar, repel·lent d’insectes pel cos (vespres), llum de pila.\nTEISHO durant les sesshin: “Aspectes de la postura del zazen i el kin-hin” donades per Taizen Costa, deixeble de Mestre Kojun Kishigami, l’últim deixeble directe encara viu de Mestre Kôdô Sawaki.\nTaizen Costa dirigirà també l’ango. Per participar cal comunicar-ho mitjançant e-mail a kannonprajna@gmail.com una setmana abans del començament de la sesshin o de la seva arribada fora de les dates de sesshin.\nLa participació a aquestes activitats en el Ten Ryu An es basa en el fuse (donació) com aportació a l’organització i agraïment per tenir l’ocasió de practicar la Via de Buddha.\n“Neixement i mort” – Dia de zazen pel Neixement del Buddha i homenatge a Mestre Taisen Deshimaru\n27 Abril 2021 //\n2 de maig, una jornada de zazen amb dos cerimònies: Shakuson gôtan-e, Ceremònia del dia del Neixement del Buddha o Festa de les Flors, tradicionalment celebrat a la quarta lluna plena de l’any (27 d’abril l’any 2021), i l’homenatge pel dia de la mort de Mestre Taisen Deshimaru ( 30 d’abril de l’any 1982).\nComençament del zazen a les 9 h a l’Ermita Drac del Cel (si plou, al Temple Anraku Hô Mon Ji a Llardecans), a continuació la cerimònia pel record al nostre Mestre Taisen Deshimaru, el Bodhidharma d’Occident, el gran Bodhisattva que va establir el veritable Dharma (Shô bô) a Europa amb la seva arribada l’any 1968 a Paris, i al final de la jornada a les 17h, la cerimònia pel Neixement del Buddha, quan banyarem la imatge del Buddha Nascut amb aigua dolça.\nComuniqueu la vostra participació per la jornada fins el dia 30 d’abril a kannonprajna@gmail.com\nPorteu flors i dolços com a ofrena.\nJornada dirigida pel monjo zen Taizen Costa.\nZazenkai dels Ametllers Florits, Samu, Kesa – 25, 26 i 27 de febrer 2021\n5 febrer 2021 //\n25 de febrer SAMU\nA l’Ermita Drac del Cel tenim un munt de feina a la primavera. Construir un mon , la portalada d’entrada a l’ermita. Es farà amb una combinació de tecnologia constructiva tradicional: pedra seca, tàpia i tova. També construir un petit magatzem i treure del camp totes les rames d’oliveres i pins que ha fet caure la tempesta de neu d’aquest hivern. Com de costum començarem el dia amb un zazen i acabarem la jornada amb el zazen del vespre. Si hi participa algun principiant es farà una introducció a la pràctica abans del zazen del matí.\n26 de febrer COSTURA DE KESA\nCom diu Mestre Kojun Kishigami: el Dharma és invisible, i el kesa és la seva dimensió visible. Zazen i el kesa és el Dharma Buddha.\nLa costura es fa al Temple Anraku Hô Mon Ji a Llardecans, amb un zazen al matí i al vespre.\n26 de febrer ZAZENKAI\n“Si et dones tot i totalment en aquest lloc on ara mateix estàs, llavors res queda de tu. Si t’entregues a aquesta pràctica, aleshores, també t’adonaràs, que no hi ha cap lloc on no hi estiguis.” (Kôdô Sawaki)\nTaizen Costa organitza i dirigeix les jornades. Es pot participar en qualsevol dels dies, però el millor gyôji és abandonar durant els tres dies tot afer i retornar a la condició normal de cos i ment.\nÉs necessari inscriure’s fins el dia 20 de febrer: kannonprajna@gmail.com\nEtiquetes Buddhism, Zen Soto\nZazenkai per l’aniversari de la mort de Mestre Kôdô Sawaki (1880-1965)\n13 Desembre 2020 //\n20 de desembre al Ten Ryu An\n“Si la pau d’esperit només significa la teva felicitat personal, aleshores això no té res a veure amb l’ensenyament del Buddha” (Kôdô Sawaki)\nMestre Kôdô Sawaki, segurament, va ser el reformador més important del zen al Japó del segle XX, amb l’anhel de retornar als orígens de la pràctica autèntica de la Via de Buddha, tal com ho havia fet Dôgen Zenji al segle XIII, aportant des de la Xina al Japó, i gràcies a l’encontre amb el seu mestre Tendô Nyojô de la tradició caodong, la pràctica de la seguda del zazen, l’esperit original del Buddha Śâkyamuni.\nDurant tota la seva vida es va dedicar, completament i sense reparar en la seva comoditat personal, a ensenyar el Dharma Buddha i la pràctica del zazen a tots que li demanaven. La seva vida mateixa era la realització de la unitat del Dharma Buddha amb el zazen (shushô ichinyo) que predicava Dôgen Zenji. També es va concentrar en transmetre l’autèntic kesa (nyohôe) com ho va fer també un altre important reformador i germà seu en el Dharma, Mestre Hashimoto Ekô (1890-1965). Tots dos havien rebut a través de Mestre Oka Sôtan (1860-1921) la herència dels ensenyaments de la confecció segons la tradició autèntica del kesa de Mestre Jiun sonja (1718-1804). Kôdô Sawaki considerava a Dôgen i Jiun sonja les seves fonts d’inspiració principals durant tota la seva vida.\nL’any 1963, als vuitanta-tres anys, la força en les seves cames el va abandonar i es va retirar a Antaiji a Kioto. El dia 21 de desembre de l’any 1965 i envoltat dels seus deixebles va morir.\nEntre els seus deixebles hi havia Mestre Taisen Mokudo Deshimaru, que molts de nosaltres vam conèixer (va ser l’últim monjo que va ordenar), i Mestre Kojun Kishigami (va ser l’últim monjo que li va transmetre el shiho i és actualment el nostre mestre de referència al Temple Araku Hô Mon).\nSi el temps ens ho permet començarem el zazen a les 10 h al Ten Ryu An (Ermita Drac del Cel). Si plogués, es faria al Anraku Hô Mon Ji (Temple Portal del Dharma Pacífic i Joiós) a Llardecans. L’esdeveniment s’acabarà cap a les 13h amb una cerimònia d’agraïment a Mestre Kôdô Sawaki.\nLa jornada serà dirigida per Taizen Costa.\nRôhatsu 2020 – Sesshin del Despertar del Buddha Śâkyamuni\n竺 土 大 仙 心  東 西 密 相 付\nL'esperit del Gran Savi de l'Índia\ns'ha transmès íntimament i sense fissures\nde l'oest al est.\nPRIMER VERS DEL\nEL CANT DEL GRAN ÉSSER QUE INCLOU TOTS ELS ÉSSERS\nde Sekito Kisen\nal Temple Anraku Hô Mon\nCom cada any recordem els set dies que el Buddha Śâkyamuni es va seure sota l’Arbre del Despertar a Uruvilva vora el riu Naranjana amb la decisió de comprendre el gran assumpte d’aquesta vida.\nPractiquem durant cinc dies d’una manera intensa zazen, observem el silenci i abandonem tots els nostres assumptes socials.\nL’assistència és possible si es participa durant els cinc dies. Les places són limitades per les condicions de l’emergència sanitària. Si sou principiants hauríeu de assisitir el dia 29 de novembre a una introducció a la pràctica des de les 9 a les 12 h.\nEs necessari inscriure’s fins el dia 27 de novembre. L’assistència no té cap cost preestablert. Al final de les jornades és possible fer una donació (fuse).\nLes jornades són dirigides per Taizen Costa, deixeble de Mestre Kojun Kishigami oshô-san.\nInscripcions i informació: kannonprajna@gmail.com\nSesshin en el Montsant\n27 Setembre 2020 //\nEn un gra de blat,\nCouen muntanyes i rius.\nPoema de M. Taisen Mokudo Deshimaru\nDel 9 al 11 d’octubre\nContinuem amb la pràctica enmig dels boscos meravellosos del Montsant, combinant caminada tranquila i aturada en quatre llocs pel zazen que ens fa…\nContinuem amb la pràctica del Vells Buddha que s’endinsaven en la selva i abandonaven cos-i-ment sota l’ombra de l’Arbre del Despertar…\nPortar: Zafu, una base aillant i acolxada per fer zazen al damunt, sac de dormir, llanterna, menjar vegetarià per compartir (4 àpats:cereals, pa, verdures cuites, fruites, dolçosetc.), repel.lent d’insectes, aigua.\nSi s’ha de suspendre l’activitat per raons meteorològiques, es faria una jornada de zazen al Temple Anraku Hō Mon a Llardecans el dia 11 amb arribada el dia 10 al vespre.\nParticipació: inscripció al kannonprajna@gmail.com; fuse (donació) per l’ensenyament rebut.\nA càrrec de Taizen Costa, sacerdot zen del Temple Anraku Hō Mon.\nJornada de zazen al Montsant – Aniversari de la mort de Dôgen Zenji


Hotel Kamal Kunj Jaipur Índia - Ofertes d'hotels amb els MILLORS DESCOMPTES EN LÍNIA\n45, Near Sindhi Camp Bus Stand, Vivek Nagar, Station Road, Camp Sindhi, Jaipur, Índia, 302016 - Veure al mapa\nBarri Camp Sindhi Gopalbari Linies Civils Jalupura Parc de Bani Jalupura Gopalbari Parc de Bani Shanti Nagar Parc de Bani\nConvenientment situat a Jaipur, Hotel Kamal Kunj és una base ideal des d'on explorar aquesta ciutat fantàstica. Tota l'emoció del centre de la ciutat és només a 3.2 km. Gàcies a la seva bona ubicació, des de l'allotjament es pot accedir fàcilment a les visites obligades de la ciutat.\nA Hotel Kamal Kunj, l'excelent servei i instal.lacions superiors faran de la vostra estada una experiència inoblidable. L'allotjament ofereix servei d'habitacions 24 hores, recepció 24 hores, magatzem d'equipatge, servei d'habitacions, habitació familiar per garantir el màxim confort possible.\nGaudiu de les comoditats d'alta gama com ara productes de neteja, mirall, tovalloles, accés a internet (sense fils), connexió sense fils a internet (cortesia) per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Sigui quin sigui el motiu del seu viatge, Hotel Kamal Kunj és una selecció idònia per a la vostra estada a Jaipur.


Maduixes cobertes amb xocolata | Chocolates Torras\nTens poc temps, pocs ingredients i vols quedar com un rei o reina el dia de Sant Valentí? Et proposem una recepta que no et suposarà més de 20 o 30 minuts i que de ben segur que serà tot un èxit: maduixes cobertes amb xocolata Torras. Deliciós!\n200 g de cobertura de xocolata negra en gotes Torras\n75 g de cobertura de xocolata blanca en gotes Torras\nPrimer de tot, punxarem cadascuna de les maduixes amb un escuradents perquè l’elaboració sigui molt més còmode.\nA continuació, posarem la mantega i la cobertura de xocolata negra en gotes Torras al bany maria fins que estigui del tot desfeta. Mica en mica, anirem agafant les maduixes pels escuradents i les anirem submergint en la xocolata. Podem cobrir-les senceres o només una part. Dependrà del gust de cadascú. Després, les anirem posant sobre una superfície plana i esperarem que es refredin. Amb 10 minuts, n’hi haurà prou.\nAra és el torn de la decoració. Posarem a desfer la cobertura de xocolata blanca en gotes Torras al bany maria. Un cop desfeta, hi submergirem una forquilla i amb ella pintarem ratlles sobre les maduixes banyades en xocolata. Ho tornarem a deixar assecar durant 10-20 minuts.\nPer servir aquesta recepta tan especial, tens vàries opcions. Pots fer-ho en un plat, en una broqueta o fins i tot, les pots col·locar en una capsa com si fossin bombons.


Joana I de Tolosa - Viquipèdia\n(S'ha redirigit des de: Joana de Tolosa i Aragó)\nLa data del seu matrimoni no és coneguda amb certesa, els historiadors vacil·len entre el 13 de març de 1234 i el 13 de març de 1241. La primera data és la més probable, ja que, com que el propòsit d'aquest matrimoni era de fer passar el comtat de Tolosa sota el control capet, el matrimoni hauria d'haver estat organitzat tant bon punt Joana va estar en edat de casar-se.\nEl seu marit ve rebre en assignació els comtats de Poitiers i d'Alvèrnia el 24 de juny de 1241. Molt aviat va haver de reprimir amb el seu germà una revolta dels barons poitevins, i després, a l'any següent, una revolta dels barons occitans conduïda per Ramon VII de Tolosa, el pare de Joana. El castell de Montségur fou assetjat el 1244.\nRamon VII va morir el 27 de setembre de 1249 i Alfons i Joana foren proclamats comtes de Tolosa sense estar presents. Blanca de Castella, mare del rei i d'Alfons, i regenta del regne de França, va enviar un senescal a Tolosa de Llenguadoc. Després de la derrota de Mansurah (5 d'abril de 1250) i l'alliberament d'Alfons, qui hi havia estat fet presoner, Lluís IX es va quedar a Terra Santa mentre que Joana i Alfons tornaren a França. Prengueren llavors possessió del comtat l'octubre de 1250, fen la seva entrada oficial a la ciutat el 23 de maig de 1251; van confirmar el nomenament del senescal i no van restar a Tolosa de Llenguadoc més que unes poques vegades i per poc temps.\nObtingut de «http://ca.wikipedia.org/w/index.php?title=Joana_I_de_Tolosa&oldid=11729893»\tCategories: Comtes de TolosaMarquesosProvençaVescomtes de CarlatVescomtes de Millau\tMenú de navegació\nDarrera modificació de la pàgina: 16 abr 2013 a les 00:20.


"Demà mateix anirem a comprar un pis amb ascensor per a l'àvia"\nLa grossa, a Madrid\nJOAN RUSIÑOL Madrid 06/01/2011 14:45\nEn José Luis de la loteria "El dau d'or", al carrer Emilio Ferrarri, va vendre el número bo. El 70013. L'Antonia Rosales, que fa 34 anys que viu al barri, admet que a la seva filla gran li van oferir "i va dir que no, i ara s'estira els cabells". Hi ha qui no vol veure ni en pintura un número acabat amb 13. Avui, però, ella i la seva filla petita s'han apropat a l'administració, tot i el mal dia que fa a Madrid, per celebrar el premi. Tothom admet que el barri "s'ho mereixia". "Està molt empobrit", afirma una senyora a qui no li ha tocat res però que està eufòrica amb un got de cava als dits.\nUn dels més feliços és en Paco i la seva família. Els ha tocat i ja han decidit què faran: "Demà mateix comprarem un pis amb ascensor a l'àvia", que té 97 anys. Emocionat explica que eren a casa menjant el tortell de Reis quan han sabut que els havia tocat la rifa. "L'àvia ha començat a fer salts", diu, "hi ha hagut plors i rialles".\nA en Miguel, estudiant de Periodisme, també li ha tocat un dècim. 200.000 euros. "Els invertiré", explica aquest jove molt tranquil, nascut a un barri que estima i en què ja no viu. La família, encara sí. El mercat del costat de l'administració està tancat. Allà s'hi han repartit moltes de les alegries i demà serà una festa, tot i que algun botiguer ja avança que no havia comprat el número.\nEn qualsevol cas, tothom sembla feliç pel premi al "barri". "Tots els barris s'ho mereixen" assegura un vianant que ve de comprar el pa. "Bé, al barri de Salamanca, no", matisa. Somriu i marxa. Ampolles de sidra El Gaitero i de cava Jaume Serra completen l'escena.


Botiga – iMolle.com – Solucions a mida\nFormem part de la franquicia Zbitt per oferir ordinadors, smartphones, tablets i tecnologia als nostres clients.\nTambé podeu trobar un ampli catàleg de productes a la nostra web zbittmollerussa.com\nA la botiga de Mollerussa disposem de material per al dia a dia.\nEl nostre stock és ampli i disposem de qualsevol tipus de material en 24 hores i amb possibilitat d'entrega directa de proveïdor sempre treballant amb les millors marques.\nPortàtils, impressores, monitors, teclats, smartphones, pendrives, tintes i tot allò que puguis necessitar.\nSi vols consultar el material del que disposem ho pots fer a través de la nostra botiga online. Si necessiteu un article podeu contactar amb nosaltres i quan la comanda sigui a la botiga us avisarem.\nA part de la secció de venda, també oferim servei de reparació, assessorament i resolució d'incidències.\nAltres productes i serveis per a particulars i empreses\nDisposem d'una gamma de productes i serveis ideals tant per a particulars com per empreses.\nVine a la botiga a informar-te!\nIdeal per empreses i per particulars que vulguin tenir un antivirus professional sense renovacions i sempre atent a qualsevol incidència al seu equip com amenaçes de virus, correu no desitjat i atacs de malware.\nA part de les tintes i tòners originals en disposem de compatibles a un preu molt competitiu i de qualitat excel·lent.\nPodem realitzar dropshipping i enviar directament a l'empresa que ho necessiti.\nAmb la monitorització d'equips aconseguim des d'una sola plataforma gestionar el control dels equips, disposar d'antivirus professional i la realització de backups de forma remota juntament amb la inspecció d'equips remòtament.\nGaming - Consoles i Videojocs\nSi necessites un PC Gaming a iMolle t'assessorem en l'elecció de components. Els fem a mida! Si necessites consoles o videojocs, en disposem en menys de 24 hores.\nSolució per a les còpies de seguretat, recuperar i restaurar les dades de forma ràpida i senzilla. Aquesta eina proporciona, costos reduïts, millor productivitat, més informació i tranquilitat.\nDisposem de programes de facturació, comptabilitat, TPV i ERP adaptats a les necessitats de cada usuari o empresa. També tenim la possibilitat de crear un programa a mida si el mercat no ofereix una solució òptima.\nServei de recuperació de dades per a dispositius d'emmagatzematge. Disc durs, Sistemes RAID, Smartphones, Tablets, etc. Diagnòstic gratuït en cas de no poder recuperar les dades.\nTransport - Correos Express\nTambé podem gestionar enviaments amb Correos Express. Si has d'enviar un paquet, pots consultar les nostres condicions.